Enkuŋŋaana z’Abajulirwa ba Yakuwa ez’Edda mu Kibuga Mexico\nBISOME MU Afrikaans Albanian Amharic Amis Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese (Cantonese) Chinese (Simplified) Chinese (Traditional) Chinese Cantonese (Simplified) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Digor Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nOMWEZI gwali gwa Noovemba 1932, era wiiki ng’emu emabega ebitaala by’oku nguudo byali biteekeddwa ku nguudo z’ekibuga Mexico ekyalimu abantu abasukka mu kakadde. Naye kati bannamawulire baali tebakyayogera ku bitaala ebyo. Baali boogera ku kintu eky’enjawulo ekyali kigenda okubaayo wiiki eyo. Bannamawulire bangi baali bakuŋŋaanidde awasimba eggaali y’omukka nga beetegese bulungi ne kamera zaabwe nga balindirira omugenyi eyali anaatera okutuuka. Omugenyi oyo yali Joseph F. Rutherford, mu kiseera ekyo eyali pulezidenti wa Watch Tower Society. N’Abajulirwa ba Yakuwa ab’omu kibuga ekyo nabo baaliwo nga bazze okwaniriza Ow’oluganda Rutherford, eyali agenda okuba omugenyi omukulu ku lukuŋŋaana olunene olw’ennaku essatu.\nMagazini ya Golden Age yagamba nti: “Tewali kubuusabuusa nti olukuŋŋaana luno lujja kujjukirwanga mu byafaayo era lulina kinene kye lugenda okukola ku ngeri amazima gye gagenda okusaasaanamu mu Mexico.” Naye kiki ekyafuula olukuŋŋaana olwo olwaliko abantu 150 bokka okuba olw’enjawulo?\nOlukuŋŋaana olwo bwe lwali terunnabaawo omulimu gw’okubuulira mu Mexico gwali gutambula kasoobo. Okuva mu 1919, waali wabaddewo enkuŋŋaana ennene naye ng’omuwendo gw’ebibiina gugenda gukendeera. Ofiisi y’ettabi ey’omu Mexico bwe yaggulwawo mu 1929, kyasuubirwa nti kati omulimu gw’Obwakabaka gwali gugenda kudduka ku sipiidi. Naye waliwo ebizibu ebyajjawo. Ab’oluganda bwe baabagamba okulekera awo okutabika bizineesi n’omulimu gw’okubuulira, kolopoota omu yanyiiga n’atandikawo ekibiina ky’eddiini ekikye. Ate era mu kiseera ekyo ow’oluganda eyali alabirira ofiisi y’ettabi yakola ekibi eky’amaanyi n’aggibwako enkizo eyo n’eweebwa ow’oluganda omulala. Ab’oluganda abeesigwa abaali mu Mexico baali beetaga okuzzibwamu amaanyi mu by’omwoyo.\nOw’oluganda Rutherford bwe yakyala mu Mexico, yazzaamu ab’oluganda abo amaanyi bwe yawa emboozi bbiri ennungi ennyo ku lukuŋŋaana olunene era n’emboozi endala ttaano ku leediyo. Ogwo gwe mulundi ogwasooka leediyo z’omu Mexico okusaasaanya amawulire amalungi mu nsi eyo. Olukuŋŋaana bwe lwaggwa, ow’oluganda eyali yaakalondebwa okuba omulabirizi w’ettabi yateekateeka omulimu gw’okubuulira era ab’oluganda abeesigwa baakola n’obunyiikivu omulimu ogwo era Yakuwa yabawa emikisa.\nOlukuŋŋaana olunene olwali mu kibuga Mexico mu 1941\nOmwaka ogwaddako, mu Mexico mwalimu enkuŋŋaana ennene bbiri, olumu lwali mu kibuga Veracruz ate olulala lwali mu kibuga Mexico. Obunyiikivu ab’oluganda bwe baateeka mu mulimu gw’okubuulira bwatandika okuvaamu ebibala. Mu 1931 waaliwo ababuulizi 82. Naye oluvannyuma lw’emyaka kkumi omuwendo gw’ababuulizi gwali gukubisaamu emirundi kkumi omuwendo ogwo! Era abantu nga 1,000 be baaliwo ku lukuŋŋaana olunene olwali mu kibuga Mexico mu 1941.\n‘BEEYIYE KU NGUUDO’\nMu 1943 Abajulirwa ba Yakuwa baakola kaweefube ow’okuyita abantu ku lukuŋŋaana olunene. Beetimba ebipande bibiri bibiri ng’ekimu kireebeetera mu kifuba ate ng’ekirala kireebeetera mu mugongo nga biranga olukuŋŋaana olwo olwalina omutwe, “Eggwanga ery’Eddembe” olwali mu bibuga bya Mexico 12. * Enkola eyo Abajulirwa ba Yakuwa baali bagikozesezza okuva mu 1936.\nMagazini eyafulumizibwa mu 1944 yalaga ab’oluganda mu kibuga Mexico nga beetimbye ebipande ebiranga olukuŋŋaana olunene\nNg’eyogera ku byava mu kaweefube eyali mu kibuga Mexico, magazini eyitibwa La Nación yagamba nti: “Ku lunaku olwasooka olw’olukuŋŋaana Abajulirwa ba Yakuwa baagambibwa okwongera okuyita abantu. Ku lunaku olwaddako abantu baali bangi nnyo nga tebagya na mu kifo olukuŋŋaana we lwali.” Ekyo tekyasanyusa bakulu b’eddiini y’Ekikatuliki era baakola kaweefube okuziyiza Abajulirwa ba Yakuwa. Wadde nga baayigganyizibwa, Abajulirwa ba Yakuwa beeyongera okweyiwa ku nguudo. Magazini eyo era yagamba nti: ‘Abantu bonna mu kibuga baalaba abasajja n’abakazi nga beetimbye ebipande.’ Magazini eyo era yalimu ekifaananyi ky’ab’oluganda nga bali ku nguudo z’ekibuga Mexico. Wansi w’ekifaananyi ekyo waaliwo ebigambo ebigamba nti: ‘Beeyiye ku nguudo.’\n“ZAALI ZIGONDA ERA NGA ZIBUGUMA OKUSINGA SEMINTI.”\nMu myaka egyo, Abajulirwa ba Yakuwa abasinga obungi baalinanga okwefiiriza ennyo okusobola okubaawo ku nkuŋŋaana ennene ezaabanga mu Mexico. Bangi ku bo baavanga mu byalo eby’ewala awaali watatuuka ggaali za mukka era awataali nguudo. Ekibiina ekimu kyagamba nti, “Ekintu kyokka ekiyita mu kitundu kyaffe ze layini za telegraph.” Bwe kityo, ab’oluganda bwe baabanga bagenda ku nkuŋŋaana ennene baatambuliranga ku nnyumbu oba baatambuzanga bigere okusobola okutuuka awaali wasimba eggaali y’omukka eyandibatutte mu kibuga awaabanga wagenda okubeera olukuŋŋaana olunene.\nAb’oluganda abasinga obungi baali baavu nga tebalina na ssente zibatwala ku lukuŋŋaana olunene. Bwe baatuukanga mu kibuga awaabanga olukuŋŋaana, bangi baasulanga mu maka g’ab’oluganda abaali babeera mu kibuga ekyo era ab’oluganda abo baabaanirizanga n’essanyu. Abalala baasulanga mu Bizimbe by’Obwakabaka. Ku lukuŋŋaana olumu ab’oluganda nga 90 baasula ku ofiisi y’ettabi, era beebaka ku bbookisi z’ebitabo. Akatabo Yearbook kaagamba nti ab’oluganda abo baasiima nnyo kubanga bbookisi ezo “zaali zigonda era nga zibuguma okusinga seminti.”\nAb’oluganda abo tebejjusa olw’okwefiiriza ebintu ebitali bimu okusobola okubaawo ku nkuŋŋaana ennene. Ne leero Abajulirwa ba Yakuwa kati abakunukkiriza akakadde akamu mu Mexico basiima nnyo enkizo ey’okubeera ku nkuŋŋaana ennene. * Lipoota y’ettabi ery’omu Mexico eyafulumizibwa mu 1949 yayogera bw’eti ku b’oluganda abo: “Embeera enzibu ab’oluganda gye bayitamu tebaleetedde kulekera awo kusiima nkizo ey’okubeerawo ku nkuŋŋaana ennene, kubanga buli luvannyuma lw’olukuŋŋaana olunene ab’oluganda basigala balwogerako okumala ekiseera kiwanvu era baba babuuza nti, ‘Tuliddamu Ddi Okufuna Olukuŋŋaana Olunene?’ ” Ne leero ab’oluganda mu Mexico bwe batyo bwe bali.—Okuva mu tterekero lyaffe mu Amerika ow’omu masekkati.\n^ lup. 9 Akatabo Yearbook aka 1944, kaagamba nti olukuŋŋaana olwo “lwaleetera Abajulirwa ba Yakuwa okumanyibwa mu Mexico.”\n^ lup. 14 Abantu 2,262,646 be baaliwo ku mukolo gw’Ekijjukizo mu Mexico, mu 2016.


Yobu 22 | Bayibuli ey'Oku Mukutu Gwaffe Ogwa Intaneeti | New World Translation\nOkwogera kwa Erifaazi okw’okusatu (1-30)\n‘Omuntu asobola okugasa Katonda?’ (2, 3)\nAgamba nti Yobu wa mululu era si mwenkanya (9)\n‘Dda eri Katonda obeere bulungi’ (23)\n22 Awo Erifaazi+ Omutemani n’addamu nti: 2 “Omuntu asobola okuba ow’omugaso eri Katonda? Omuntu yenna ow’amagezi alina ky’amugasa?+ 3 Omuyinza w’Ebintu Byonna kimusanyusa olw’okuba oli mutuukirivu,Oba alina bw’aganyulwa bw’okuuma obwesigwa bwo?+ 4 Anaakubonereza,Era n’akuwozesa olw’okumussaamu ekitiibwa? 5 Ebibi byo si bye bingi,Era nga tebiriiko kkomo?+ 6 Kubanga oggya omusingo ku baganda bo awatali nsonga,N’abantu obambulamu ebyambalo byabwe n’obaleka bukunya.*+ 7 Abakooye tobawa mazzi ga kunywa,N’abalumwa enjala tobawa mmere.+ 8 Ettaka liba ly’abo ab’amaanyi,+Era ab’ekitiibwa be balibeerako. 9 Wagobanga bannamwandu nga tolina ky’obawadde,Era wanafuyanga emikono gy’abaana abatalina bakitaabwe.* 10 Kyova weetooloolwa emitego,*+Era eby’entiisa bikukanga; 11 Era eyo ye nsonga lwaki waliwo ekizikiza eky’amaanyi n’oba nga tosobola kulaba,Era amazzi amangi gakubikka. 12 Katonda tali waggulu mu ggulu? Era laba emmunyeenye zonna bwe ziri waggulu ennyo. 13 Naye ogambye nti: ‘Katonda amanyi ki? Asobola okusala emisango ng’ekizikiza eky’amaanyi kimusiikirizza? 14 Ebire bimusiikiriza n’atalabaNg’atambulira ku nkulungo y’eggulu.’ 15 Onookwata ekkubo ery’eddaAbantu ababi lye baatambuliramu, 16 Okufa be kwakwakkula amangu,Omusingi gwabwe ne gutwalibwa amataba?*+ 17 Baagambanga Katonda ow’amazima nti: ‘Tuveeko!’ Era nti ‘Omuyinza w’Ebintu Byonna ayinza kutukola ki?’ 18 So ng’ate ye yajjuza ennyumba zaabwe ebintu ebirungi. (Sisobola kuba na ndowooza ng’eyo embi.) 19 Abatuukirivu baliraba okuzikirira kw’ababi ne basanyuka,Era abo abatalina musango balibasekerera ne bagamba nti: 20 ‘Abalabe baffe bazikiriziddwa,Era omuliro gulyokya abasigaddewo.’ 21 Manya Katonda obe n’emirembe;Olyoke ofune ebintu ebirungi. 22 Kkiriza amateeka ge,Era okuumire ebigambo bye mu mutima gwo.+ 23 Bw’onodda eri Omuyinza w’Ebintu Byonna, ojja kuddamu obeere bulungi;+Era bw’onoggya obutali butuukirivu mu weema yo, 24 N’osuula zzaabu wo mu nfuufuEra zzaabu w’e Ofiri+ n’omusuula mu biwonvu omuli amayinja, 25 Kale Omuyinza w’Ebintu Byonna anaaba zzaabu wo,Era anaaba ffeeza wo asingayo obulungi. 26 Onoosanyuka olw’Omuyinza w’Ebintu Byonna,Era onooyimusa amaaso go eri Katonda. 27 Onoomwegayirira n’akuwulira;Era onoosasulanga obweyamo bwo. 28 Kyonna ky’onoosalangawo okukola tekiigwe butaka,N’ekitangaala kinaamulisa ekkubo lyo. 29 Kubanga onoofeebezebwa bw’onooyogeza amalala,Naye anaalokola abawombeefu. 30 Ajja kununula abo abataliiko musango;Era engalo zo bwe zinaaba ennongoofu, ojja kununulibwa.”\n^ Obut., “N’abali obukunya obambulamu ebyambalo byabwe.”\n^ Obut., “emitego gy’ebinyonyi.”\n^ Obut., “omugga.”


Omusuubuzi gwe baawambidde e Kasubi bamusanze Wobulenzi\nOmusuubuzi mu katale k’e Kasubi, Henry Sematiko, eyawambiddwa okuva mu makaage agasangibwa e Kyengera ku luguudo oludda e Masaka, asangiddwa ng’asibiddwa emiguwa ng’asuuliddwa e Wobulenzi mu disitulikiti y’e Luweero.\nRehema Nakawooya, yategeezezza Poliisi nti, waliwo abasajja bataano abaabalumba ennaku z’omwezi nga May,25, 2018, awaka ne babakonkona kyokka olwaggulawo oluggi, bavumbagira bba mu bwangu obw’ekitalo ne babulawo naye nti kyokka ensonga yazitegeeza Poliisi n’aggulawo omusango ku fayiro namba CRB: 113/2018, ne batandika omuyiggo.\nSematiko nga bamusitula okumuyingiza mu mmotoka okutwalibwa mu ddwaaliro e Mulago\n“We twamuzuulidde yabadde teyeetegeera nga yenna asibiddwa emikono n’amagulu, nga bamusudde ku mabbali g’ekkubo we twamusanze ne tumutwala mu ddwaliro e Mulago okufuna obujjanjabi,” bw’atyo Nakawooya bwe yategeezezza Poliisi.\nSematiko nga yaakazuulibwa. Yasangiddwa aliggyiddwa emiguwa\nOkunoonyereza okwakakolebwa Poliisi kulaga nti Sematiko, abadde musaale mu nkaayana ezigenda mu maaso mu katale k’e Kasubi era omuntu omu yakwatiddwa abayambeko mu kunoonyereza.


Kasaija Rusoke 60, kitaawe wa Agaba, mutuuze mu kibuga ky’e Hoima era gye twamusanze ng’ali mu nnaku olw’engeri mutabani we gye yateekeddwaako omusango omunene gw’atamanyi ngeri ki gy’anaaguvvuunuka.\nYagambye nti mutabani we ekituufu mugagga, kyokka nga ssente tazikoze mu bumenyi bw’amateeka.\nYagambye nti, yasooka kukolera kkampuni ya Airtel mu Kampala nga bwakola n’ogw’okusuubula nga tannagenda South Afrika.\nYategeezezza nti, ye yawa mutabani we ssente obukadde 10 ze yatandisa okusuubula era yaziggya mu ttaka lye yatunda e Rwenkuba mu ggombolola y’e Bukuju mu disitulikiti y’e Kabarole.\nAgaba yasooka kusuubula masimu e Kenya nga bw’agaleeta mu Uganda, kyokka oluvannyuma kitaawe agamba nti yaddamu okumulaba ng’avuga emmotoka ez’ebbeeyi n’amutegeeza nti eby’amasimu yabivaamu kati asuubula mmotoka e South Africa.\nAgamba nti, abadde yamusuubiza okumuzimbira amaka ag’omulembe era ng’abadde yamugulira ne poloti e Butema mu disitulikiti y’e Hoima. Rusoke yatangaazizza ku bigambibwa nti Agaba alina oluganda ku Magara n’agamba nti si bituufu kuba tebalina kakwate konna era n’eddoboozi eriri mu katambi teririna ngeri gye likwataganamu na lya mutabani we.\nYannyonnyodde nti, akakwate k’amanyi ku famire y’omugenzi Magara gwe mukwano omugenzi Mary Maureen Kabayanja (azaala Susan Magara) gwe yalina ne mukyala we naye eyafa Kossy Kabezera Kasaija, nnyina wa Patrick Agaba.\nMagara baamuwamba February 7, 2018 ne bazuula omulambo gwe nga February 27, ku kyalo Birongo Kitiko ekiri ku luguudo lwa Entebe Express Way wakati wa Kajjansi ne Kigo. Omulambo, omusajja eyali akedde okukuba Bukedde 3 amawulire Lwakubiri March 20, 2018 Poliisi eraze abeekiise mu by’okuzza agambibwa okwenyigira mu kutta Magara bbulooka ye yagulaba n’ayita abatuuze abaategeeza poliisi. Yategeezezza nti Agaba yazaalibwa Bujumbura mu 1983.\nYasomera Hoima Public Primary school, Sir Titto Winyi S.S wamu ne Entebbe Secondary School. Yeegatta ku yunivasite y’e Makerere naye n’atamaliriza olw’ebizibu bya ssente. Rusoke mutabani we amumanyi ng’omuvubuka omucakaze nga buli kintu ky’akozesa kya bbeeyi era ku ntandikwa y’omwaka guno yatwala mikwano gye mu kyalo ne bagenda ku nnyanja Muttanzige ne banyumirwa obulamu.


Bukedde Online - Oluvannyuma lwa Kabaka okumegga Mabiriizi Mmengo erangiridde ekiddako\nEngeri amagye gye gaakutte akulira Abatabbuliiki...\nSsaabawolereza wa Buganda, Daudi Mpanga (wakati) ng'ali n'abakulira Buganda Land Board.\nKABAKA amezze Hassan Male Mabiriizi omulundi ogwokubiri mu musango gwe yamuwawaabira ng’awakanya okuwandiisa abantu ku ttaka lya Buganda mu nkola eyatuumibwa 'Kyapa mu ngalo'. Omulamuzi wa Kkooti Enkulu Henry Peter Adonyo atuula ku ttendekero ly’ekitongole ekiramuzi e Nakawa ye yagobye omusango guno ku Lwokusatu era n'alagira Mabiriizi okusasula Kabaka ssente zonna z'akozesezza mu musango guno. Mu nsala ye, Adonyo yagambye nti tasobola kugenda mu maaso na kuwulira musango guno ng’ate kkooti Ejulirwamu eri waggulu we, yamala dda okugusazaamu ng’egamba nti teguliimu ggumba.\nYategeezezza nti wadde Mabiriizi ayagala okweyongerayo okuwulira omusango guno, kkooti emusingako yakisalawo dda nti omusango guno gwawaabwa mu bukyamu nga teguyinza kweyongerayo kuwulirwa era naye talina buyinza bweyongerayo nagwo. Omulamuzi Adonyo yategeezezza nti, Mabiriizi yalemwa okukyusa mu mpaaba ye bwe yamulagira okuwaaba omusango guno ku lulwe so ssi ku lw’abantu abalala batalaga na mu mpaaba ye n'amutegeeza nti omusango guno teguyinza kuyimirirawo nga Mabiriizi bw'ayagala.\nEra Adonyo asinzidde ku nsala ya kkooti Ejulirwamu ey'abalamuzi abasatu okwali Egonda - Ntende, Ezekiel Muhanguzi ne Hellen Obura abaagoba omusango guno nga October 1, 2018 nga bano baategeeza nti, Mabiriizi omusango gwe tegusobola kuyimirirawo ku lw’abantu bonna kubanga mu mpaaba ye, yalemwa okulaga omuntu yenna gwe yali akiikirira ng’awakanya okuwandiisa abantu abali ku ttaka ly'Obwakabaka era nti Kabaka si ye nnannyini ttaka lino.\nAbalamuzi bano abasatu era baasazaamu ekiragiro ky'Omulamuzi Patricia Basaza eyali alagidde Kabaka okuwaayo ebiwandiiko bye byonna ebiraga akawunti okuli abantu abawandiisiddwa ku ttaka, eri Mabiriizi bimuyambeko okuwoza omusango guno. Wabula Adonyo ategeezezza nti Mabiriizi alina eddembe okuddamu okuwaaba omusango gwe guno buto.\nMABIRIIZI BY'AGAMBA Mabiriizi agambye nti talina ky'afiiriddwa kubanga yatwala okwemulugunya kwe mu kkooti Ensukulumu ng'awakanya ebyasalibwawo kkooti Ejulirwamu era alina obwesigwa mu kkooti eno nti egenda kukyusa kkooti Ejulirwamu bye yasalawo. Mu ngeri y'emu Mabiriizi agamba nti yeewuunyizza kkooti eno okugoba omusango gwe nga tebawulirizza ludda lwe ng'omuwaabi.\nMMENGO EYOGEDDE Ssaabawolereza wa Buganda, Daudi Mpanga asabye abantu ba Buganda okwewala okutwala obutakkaanya bwe babeera bafunye n’Obwakabaka mu kkooti wabula bayite mu nkola z’obuwangwa ennuhhamu okwemulugunya kwabwe kukolebweko. Bino yabyogeredde Bulange - Mmengo oluvannyuma lw’obuwanguzi buno obwatuukiddwaako. “Tulina enkola zaffe eziwerako mwe tuyinza okuyita okugonjoola obutakkaanya bwonna obubeera bubaluseewo okuli ebitawuluzi, amagombolola, abaami b’amasaza ne ofiisi nnyingi eziri e Mmengo.\nTulina abakulu mu bika n’abavunaanyizibwa abalala ng’omuntu yenna asobola okubatuukirira okuyambibwa ku nsonga z'abeera afunye okusinga okugenda mu kkooti ezitwala ebiseera n’ensimbi,” Mpanga bwe yategeezezza. Mpanga yeebazizza abantu ba Buganda olw’okulaga obukkakkamu ekiseera eky’emyaka ebiri bukya musango guno gutwalibwa mu kkooti ng’abaagutwalayo baali bagenderera kuteekawo njawukana n’obukyayi mu bantu ba Kabaka.\nYeebazizza kkooti okusala amazima n'eggya omusango guno mu ddiiro kubanga gututte ebiseera bingi ebyandikoleddwaamu emirimu gya Kabaka n'ategeeza nti nga bwe guwedde enkola ya 'Kyapa mu ngalo' egenda kugenda mu maaso. “Mu kiseera kino tetunnamanya ssente mmeka ezisaasaanyiziddwa ze tugenda okusaba Mabiriizi era tetusobola kwogera ku kya kusonyiwa Mabiriizi ye kennyini nga takisabye.\nNoolwekyo bannamateeka baakugenda mu maaso n’enteekateeka y'okubalirira ssente ezigenze oluvannyuma lwa kkooti okuwa ensala yaayo,” Mpanga bwe yayogedde.\nKabaka ajulidde ku musango gw’okwasanguza akawunti ze


Engero za Baibuli: Omusajja Asingayo Okuba ow’Amaanyi - Omukutu Omutongole ogw’Abajulirwa ba Yakuwa ku Internet\nOMANYI erinnya ly’omusajja asingayo okuba ow’amaanyi mu bonna abaali babaddewo? Ye mulamuzi ayitibwa Samusooni. Yakuwa y’awa Samusooni amaanyi. Ne Samusooni nga tannazaalibwa, Yakuwa agamba maama we: ‘Mangu ojja kufuna omwana. Ajja kuwoma omutwe mu kununula Isiraeri okuva ku Baﬁrisuuti.’\nAbaﬁrisuuti bantu babi ababeera mu Kanani. Balina abasajja abalwanyi bangi nnyo, era bayisa bubi nnyo Abaisiraeri. Lumu, Samusooni bw’aba agenda Abaﬁrisuuti gye babeera, empologoma ennene ejja gy’ali ng’ewuluguma. Naye Samusooni atta empologoma eyo n’emikono gye gyokka. Era atta ebikumi n’ebikumi by’Abaﬁrisuuti ababi.\nOluvannyuma Samusooni akola omukwano n’omukazi ayitibwa Derira. Abakulembeze b’Abaﬁrisuuti basuubiza nti buli omu ku bo ajja kuwa Derira ebitundu bya ffeeza 1,100 singa ababuulira ekifuula Samusooni okuba ow’omaanyi ennyo. Derira ayagala ssente ezo zonna. Talina mukwano gwa nnamaddala na Samusooni, oba n’abantu ba Katonda. N’olwekyo abuuza Samusooni ekimufuula okuba ow’amaanyi ennyo.\nMu nkomerero, Derira asendasenda Samusooni okumubuulira ekyama ky’amaanyi ge. ‘Enviiri zange tezisalwangako,’ bw’atyo bw’agamba. ‘Okuva bwe nnazaalibwa, Katonda yannonda okuba omuweereza we ow’enjawulo ayitibwa Omunaziri. Singa enviiri zange zisalibwako, mba sikyalina maanyi.’\nDerira bw’akitegeera, yeebasa Samusooni ku bisambi bye. Awo ayita omusajja n’amusalako enviiri ze. Samusooni bw’azuukuka, aba takyalina maanyi. Abaﬁrisuuti bajja ne bamukwata. Bamuggyamu amaaso ge gombi, era ne bamufuula omuddu waabwe.\nLumu Abaﬁrisuuti bakola embaga ennene okusinza katonda waabwe Dagoni, era baleeta Samusooni okuva mu kkomera okumusekerera. Mu kiseera kino ekiyiseewo, enviiri za Samusooni zizzeemu okukula nate. Samusooni agamba omulenzi eyali amukutte ku mukono: ‘Leka nkwate ku mpagi eziwaniridde ekizimbe.’ Awo Samusooni asaba Yakuwa amuwe amaanyi, era n’akwata empagi. Ayogerera waggulu: ‘Ka nﬁire wamu n’Abaﬁrisuuti.’ Ku mbaga kuliko Abaﬁrisuuti 3,000 era Samusooni bw’asindika empagi, ekizimbe kigwa ne kitta abantu bano bonna ababi.\nEkyabalamuzi essuula 13 okutuuka ku 16.\nOmusajja aky’asinze okuba ow’amaanyi y’ani, era ani yamuwa amaanyi ago?\nNga bw’olaba mu kifaananyi, kiki Samusooni kyakola empologoma ennene?\nKyama ki Samusooni ky’abuulira Derira nga bw’olaba mu kifaananyi, era kino kimuviiramu kitya okukwatibwa Abafirisuuti?\nSamusooni atta atya Abafirisuuti 3,000 ku lunaku lwe yafiirako?\nSoma Ekyabalamuzi 13:1-14.\nManowa ne mukazi we bateerawo batya abazadde ekyokulabirako ekirungi eky’okukuza abaana? (Balam. 13:8; Zab. 127:3; Bef. 6:4)\nSoma Ekyabalamuzi 14:5-9 ne 15:9-16.\nBye tusoma ku Samusooni nti yatta empologoma, n’akutula emigwa egyali gimusibye, era n’akozesa oluba lw’endogoyi okutta abasajja 1,000, byoleka ki ku ngeri omwoyo gwa Yakuwa omutukuvu gye gukolamu?\nOmwoyo omutukuvu gutuyamba gutya leero? (Balam. 14:6; 15:14; Zek. 4:6; Bik. 4:31)\nSoma Ekyabalamuzi 16:18-31.\nEmikwano emibi Samusooni gy’amutuusa ku ki, era ffe kino tukiyigirako ki? (Balam. 16:18, 19; 1 Kol. 15:33)


Ensonga 10 ezikuumidde Afrigo mu kisaawe k...\nOMUBAKA wa Uganda e South Afrika, Barbra Nekesa ategeezezza nti Bannayuganda abali ku kyeyo e South Afrika nti bagenda kuwandisibwa n'okuweebwa densite ne paasipooti nga bali eyo mu kifo ky'okukomangawo okubifunira wano.\nNekesa yagambye nti okufuna paasipooti ey'omulembe eya ‘East African Passport' Bannayuganda babadde balina kusooka kukomawo wano kyokka bigenda kukyuka.\nNekesa yagambye nti ekitebe kya Uganda e South Afrika nga kikolagana n'ekitongole ekiwandiisa abantu mu ggwanga ekya NIRA kyatuusizza obuweereza mu ggwanga eryo ekigenda okusobozesa Bannayuganda okwewandisizza mu ggwanga eryo baweebwe densite.\nBino yabyogeredde ku mukolo gw'okukuza ameefuga ga Uganda ogwabadde ku kitebe ekyo e Pretoria. Omukolo gwetabiddwaako ababaka ba Uganda mu palamenti ya Afrika okuli Okot Ogong ne Polof. Ogenga Latigo ne Bannayuganda nga kikumi.\nKyategeezeddwa nti abakulira NIRA baagambye nti Bannayuganda ababeera e South Afrika bagende beewandisize ku kitebe kyabwe era oluvannyuma lw'okwewandiisa ebintu bijja kuleetebwa e Kampala kaadi zaabwe zikubwe.\nEra baagambye nti mu kifo kya LC n'omukono gwa gw'akulira ebyokwerinda ku disitulikiti , abali e South Afrika bajja kweyambisa akulira ekibiina ekigatta Bannayuganda ababeerayo wamu n'abakungu b'oku kitebe kya Uganda mu ggwanga eryo okukaksa nti eyewandiisa Munnayuganda.\nIrene Jogole avunaanyizibwa ku by'abantu abaagala okuyingira n'okufuluma Uganda ng'atuula ku kitebe kya Uganda e South Afrika yagambye nti ekitebe era kijja kuwa abatuuze b'e South Afrika abaagala okujja mu Uganda Viza. Era n'ategeeza nti akyayongera okwetegekereza engeri y'okuddamu okukola ku by'okuwa Bannayuganda paasipooti empya.\nOmubaka Saraha Babirye adduukiridde ab'e Bukakatta ababundabunda


40 (A)Oluvannyuma lw’ebyo omusenero wa kabaka w’e Misiri wamu n’omukulu wa bafumbi be ne banyiiza mukama waabwe kabaka w’e Misiri. 2 (B)Falaawo n’asunguwalira nnyo abakungu be abo: omusenero n’omukulu w’abafumbi, 3 (C)n’abawaayo mu mikono gy’omukulu w’ekkomera, Yusufu mwe yali. 4 (D)Omukulu w’ekkomera n’abawa Yusufu okubakuuma, n’abalabirira, ne babeera mu kkomera.\n5 (E)Naye ekiro kimu omusenero n’omukulu wa bafumbi aba kabaka w’e Misiri abaali mu kkomera ne baloota, buli omu ekirooto kye, era nga buli kimu kirina amakulu gaakyo. 6 Yusufu bwe yajja gye bali ku makya, n’abalaba nga beeraliikirivu. 7 (F)N’alyoka abuuza abakungu ba Falaawo abaali naye mu kkomera, mu nnyumba ya mukama waabwe nti, “Lwaki leero mulabika nga mweraliikiridde?”\n8 (G)Ne bamuddamu nti, “Twaloose ebirooto, naye tewali wa kubivvuunula.” Awo Yusufu n’abagamba nti, “Katonda y’abivvuunula. Kale mbasaba mubimbuulire.”\n12 (H)Yusufu n’alyoka amugamba nti, “Gano ge makulu gaakyo: amatabi asatu, ze nnaku esatu; 13 mu nnaku ssatu Falaawo alikuggya mu kkomera n’akuzza mu kifo kyo, era olimukwasa ekikopo nga bwe wakolanga edda ng’oli musenero we. 14 (I)Kyokka onzijukiranga ng’otuuse mu maaso ga Falaawo, onzijukiranga n’onjogerako gy’ali nkwegayiridde, alyoke anzigye mu kkomera. 15 (J)Kubanga ddala naggyibwa buggyibwa mu nsi y’Abaebulaniya; ate na wano sirina kye nakola kinsaanyiza kuteekebwa mu kkomera.”\n18 (K)Awo Yusufu n’amuddamu nti, “Gano ge makulu gaakyo: ebibbo ebisatu z’ennaku ssatu; 19 (L)bwe wanaayitawo ennaku ssatu Falaawo ajja kukutemako omutwe, akuwanike ku muti, omulambo gwo guliibwe ebinyonyi.” 20 (M)Ku lunaku olwokusatu, lwali lunaku lwa mazaalibwa ga Falaawo, n’akolera abaweereza be bonna embaga, n’atumya omusenero n’omukulu w’abafumbi. 21 (N)Omusenero n’amuzza ku mulimu gwe, n’atandika okuweereza Falaawo, 22 (O)kyokka ye omukulu w’abafumbi n’amuwanika ku muti, nga Yusufu bwe yavvuunula ebirooto byabwe.\n23 (P)Naye omusenero n’atajjukira Yusufu n’amwerabira n’atamussaako mwoyo.


Bukedde Online - Embeera ya maama w'omuwala eyattibwa ne Kirumira eyongedde okwonooneka\nEmbeera ya maama w'omuwala eyattibwa ne Kirumira eyongedde okwonooneka\nAba 'Tuku - Tuku' e Nateete poliisi ebataddeko amateeka: 'Temukkirizibwa kusaabaza bantu'\nSirina lutalo lwonna na Bobi Wine - Besigye\nOkusinziira ku mukulu w’omugenzi Mbabazi, Florence Nabateregga, batandise kaweefube w’okunoonya ssente ezitwala maama waabwe mu ddwaaliro afune obujjanjabi oluvannyuma lw’okugaana okulya ng’alogootana muwala we, Mbabazi gwe bagamba nti gw’abadde asinga okukolagana naye.\nMayinja ne maama w'omgenzi Mbababazi eyalwala omutwe (ku ddyo) ne muwala we Nabateregga e Mpanga mu Gomba.\nFAMIRE y’omuwala eyattibwa ne Kirumira bali mu kunoonya ssente zitwala maama w’omugenzi Resty Mbabazi mu ddwaaliro olw’embeera ye eyeeyongedde okuba obubi.\nEmbeera ya Frediana Kyalimpa maama w’omugenzi Resty Nnalinya Mbabazi, 25 eyattibwa n’eyali DPC wa Buyende, Muhammad Kirumira yeeyongedde okubeera embi ekiwalirizza aboolugandalwa nga bakulembeddwaamu bba, Alozio Kaitale (Taata w’omugenzi) n’abaana be okusalawo okumutwala mu ddwaaliro ly'abalwadde b’emitwe afune obujjanjabi.\nBaategeezezza nti asula ababanja omwana we wabula ekyasinze okubatiisa kwe kugaana emmere ng’agamba nti babala kumulaga muwala we Mbabazi alyoke addemu okulya ekibeeraliikirizza nti naye ayinza okubafaako. Kaitale kitawe w’omugenzi asabye abazirakisa okubadduukirira ku mbeera eno n’ategeeza nti embeera eno evudde ku muwala we Mbabazi eyali abayamba okujjanjaba nnyina kufa.\nGye buvuddeko omuyimbi Ronald Mayinja yaddukirira famire eno n’ebikozesebwa mu bulamu obwabulijjo okuli sukaali, sabbuuni, omuceere n’ebirala n’abawa ne ssente zibayambeko okujjanjaba maama w’omugenzi.\nMayinja yasabye gavumenti n’ebitongole ebigabi by’obuyambi okudduukirira famire eno nga bwe bazze bakola ku famire z’abantu abazze battibwa nga Mbabazi, kubanga yaleka abaana babiri nga beetaaga okusoma gattako maama w’omugenzi ayalwala omutwe nga kati ali mu mbeera mbi.\nFrediana Kyalimpa maama w’omugenzi Resty Nnalinya Mbabazi\nDPC wa Buyende, Muhammad Kirumira\nBabakutte lwa kuggya ssente ku yasobeza ku mwana waabwe\nEnkuba esudde essomero n'eyonoona n'ebirime\nVulugu asusse mu FUFA - Lawrence Mulindwa\nKagina akulira URA agenda kuwummula\nExpress erabudde Ntebe FC egende ng'enywedde


Bukedde Online - Poliisi eremesezza abatuuze okugoba munnaabwe ku kyalo\nBasomesezza ab'amawulire b'omu bigo e Kiyinda\nAkubirizza ku satifikeeti\nPOLIISI eremesezza abatuuze ku kyalo Kasambya mu Ggombolola y’e Kassanda mu Disitulikiti y’e Mubende okugoba munnaabwe ku kyalo nga bamulumiriza okuba n’amayembe.\nBaayise olukiiko olw’amangu nga baagala okugoba Joseph Ssekitoleko ku kyalo kino nga bagamba nti alina amayembe agabatigomya nga ne bannaabwe abamu bali ku ndiri.\nSsekitoleko yasooka kuwawaabira batuuze mu boobuyinza ng’abalanga okumuyita omulogo nti bamulumba n’awaka n’asaba ensonga zitunulwemu. Akulira poliisi y’e Kassanda, Dan Ampadde, yeetabye mu lukiiko luno n’asaba abatuuze bamukakase oba ddala Ssekitoleko alina amayembe kyokka ne balemwa okubaako kye balaga.\nSsekitoleko yakkirizza nga bw’alina ebyokoola kyokka n’agamba nti ye musawo wa kinnansi era talina muntu gw’aloga. Ampadde yabuuzizza abalina abantu baabwe abaalwala, olwo omuvubuka Musa Ssali n’avaayo n’ategeeza nga maama we Teo Namatta bwe yakwatibwa ebintu bye yayise amayembe bye baabagamba nti biva wa Ssekitoleko. Kyokka tewaabadde muntu mulala alina mulwadde yenna.\nAbatuuze baayise omusawo w’ekinnansi, Salongo Edward Buyoga atwala essaza lya Kassanda nga baagala ayaze ewa Ssekitoleko, okukakasa ebyokoola by’alina kyokka naye poliisi n’emugaana ng’egamba nti alabika mukwano gwa Ssekitoleko kuba amanyiddwa mu kitundu.\nSsentebe w’ekyalo kino, Augustine Ngoobi, yategeezezza nti, ‘ensonga z’abatuuze zibadde zisusse ku ofiisi yange nga zirina okweyongerayo mu bakulembeze aba waggulu.\n’ Wabula abatuuze baasigadde bagamba nti Ssekitoleko alina okuva ku kyalo. Ampadde yalabudde abatuuze baleme kutwalira mateeka mu ngalo n’abagaana n’okugoba munnaabwe ku kyalo.\nBaasazeewo okufuna omusawo omulala okujja ayaze ekyalo, era wanoSsekitoleko n’asuubiza nti ye omusawo anajja, ku nsimbi ez’okumuweebwa agenda kusondako emitwalo 25. Wabula poliisi erabudde abatuuze okukomya okulowooleza mu malogo.


Kim owa Korea asse 4 lwa kuguza Amerika byama\nOMUKULEMBEZE wa North Korea, Kim Jong un 35, ataamye n’atirimbula abakungu bana aba Minisitule ey’ensonga Ezeebweru.\nYalagidde basindirirwe amasasi mu lujjudde ng’abalanga okusomolera Amerika ebyama by’eggwanga.\nEmikutu gy’amawulire egyenjawulo mu Russia, Amerika ne South Korea gyategeezezza nti Kim Jong un okuva mu mbeera n’alagira abakungu abo okukubwa amasasi mu lujjudde kyaddiridde enteeseganya wakati we ne Pulezidenti wa Amerika Donald Trump ezaali mu February 2019 okugwa obutaka.\nOmukutu gw’amawulire ogwa ‘Chosun libo’ ogw’omu South Korea gwategeezezza nti abakungu bana baasimbiddwa mu kkooti y’amagye ne bawozesebwa mu ngeri ey’ekimpatiira, omusango gw’okusomola ebyama by’eggwanga ne gubakka mu vvi.\nBaavunaaniddwa okubbira Amerika ebyama bya North Korea ekigambibwa nti kye kyavaako akafubo ka Trump ne Kim Jong Un akaategekebwa mu kibuga Hanoi ekya Vietnam okugwa obutaka, olwa Kim okugaana okussa omukono ku biwandiiko Trump bye yali amuteze.\nBwe yaddayo mu North Korea, Kim kwe kukizuula nti waliwo abakungu bana aba Minisitule ye ey’ensonga z’ebweru, Amerika be yawa ssente ne bagisomolera ebyama, kwe kuwa ebiragiro ne bawozesebwa mu bwangu emisango ne gibakka mu vvi ne babakuba amasasi mu lujjudde.\nOmukolo ogw’okubakuba amasasi, abakungu okuva mu kibiina ekiri mu buyinza ekya Workers’ Party of Korea ne bannamagye okuva mu ggye ly’eggwanga erya Korean People’s Army baagubaddeko.\nGuno ssi gwe mulundi ogusoose Kim okuwa ebiragiro eby’okutirimbula abakungu ba gavumenti mu ngeri etyoboola eddembe lyabwe ery’okufuna okulamulwa okuli mu mateeka.\nMu 2014, Kim yatta famire nnamba eya bba wa ssenga we, Gen. Jang Song-thaek eyattibwa mu bukambwe nga yasooka kwambulwamu ngoye zonna n’asigala bukunya ne bamusuula mu lwebeeya lw’embwa nga 140 ne zimulya nga mulamu.\nGen. Jang Song-thaek yattibwa n’abaana be, baganda be, abazzukulu n’abooluganda abalala bonna ku biragiro bya pulezidenti Kim Jong-un. Gen. Jang ye yali bba wa ssenga wa Kim Jong-Un, ayitibwa Kim Kyong-hui, ng’okuttibwa kigambibwa nti Kim Jong Un yamulanga kumunyooma n’okumuleetako akamanyiiro buli lwe baabeeranga mu nkiiko.\nKIM JoNG UN ASISINKANYE PUTIN\nAmawulire ga Kim Jong Un gaafulumye ku lunaku lwe yatuuse mu Russia okusisinkana Pulezidenti wa Russia, Vladimir Putin mu kafubo akaategekeddwa mu ngeri ey’okusoomooza Amerika nti ssi ye yokka North Korea gy’etunuulidde.\nAkafubo ka Putin ne Kim kaategekeddwa ku kizinga ky’e Vladivostok wakati mu kwerinda okw’amaanyi waggulu mu bwengula, mu mazzi ne ku ttaka.\nPutin ne Kim baalagiddwa nga bateetera ng’omugole omukazi n’omusajja ku mbaga yaabwe.\nMu kwogera kwe, Putin yagambye nti North Korea okusaanyawo ebyokulwanyisa by’amaanyi ga nukiriya nayo eteekeddwa kumala kufuna obukakafu nti ebyokwerinda byayo tebiri mu katyabaga.\nYakiggumizza nti okukola ku byokulwanyisa bya North Korea, kyetaagisa kuyita mu mateeka ag’ensi yonna so si nsi emu kusalawo kubanga kirimaanyi.


Bukedde Online - Bawabudde ku bw’osalawo omuyizi okusoma S5 oba asome kkoosi\nBawabudde ku bw’osalawo omuyizi okusoma S5 oba asome kkoosi\nTetulina masomero ge tuttira ku liiso -UNEB...\nEbigezo bino we bikomeddewo ng’omuwendo gw’abayizi abaatuula ebigezo bya S.6 gwesala buli lukya anti omwaka oguwedde abaatuula S6 baali 99,672 kyokka nga mu mwaka 2017 baali 102,0007.\nAlex Kakooza, omuwandiisi w'enkalakkalira mu minisitule y’ebyenjigiriza; Okusoma kusinziira ku muntu ky’aba ayagadde, naye bino byombi okweyongerayo ku S.5 oba okugenda mu matendekero biyinza okubeera kye kimu kuba buli kimu kirina obulungi n'obubi bwakyo.\nOmuyizi akyamidde ku S.4 n’agenda mu ttendekero afuna mangu obukugu era n’atandika mangu okukola okusinga oli amazeeyo S.6, ono asobola okugenda ng'ayongerako obuyigirize okutuuka ku diguli z’ayagala ate nga bw’akola.\nTulina enkola gye twamaze okuyisa, omuyizi asobola okuwetera ku S.4 oba P.7 n’agenda mu ttendekero ly’ebyemikono n’asoma omulimu gwe.\nOmuntu ono asobola n’okufuna diguli wadde nga kimutwalira obudde buwanvu.\nEnsi ezimu tezikuliriza buyigirize bwa muntu bw'alina wabula obumanyirivu n'obukugu bw’alina mu bintu eby'enjawulo.\nTuli mu nteekateeka ereeta yunivasite y’ebyemikono, ng'omuyizi tekimwetaagisa kugenda mu yunivasite ziri endala ng’agenda mu eno akugukire ddala mu kukola ebyo by’azze asoma, eno tugisuubira okutandika okukola mu myaka mitono mu maaso.\nTulinawo enkola ey'okukolagana ne yunivasite z’ebyemikono ez’amawanga g'ebweru mu matendekero gaffe agamu omuli; Kicwamba Technical College, Elgon, Lira, Bukalasa n'amalala. Twafuna yunivasite z’ebyemikono ebweru w'eggwanga mu Bufalansa, Gerimaani n’awalala era amabaluwa aganaafunibwanga eno, gagenda okubeera ku mutindo gwa nsi gonna.\nRuth Kavuma Nvumetta eyaliko omukulu w'essomero lya Gayaza High School; Okuwetera ku S.4 omwana n’atandika okusomerera ebyo by’anaakola kyandisinzidde ku mwana yennyini, waliwo abaana nga bo ba bya mu mutwe (academics) nga beetaaga okutuula S.6 ate ne wabaawo n'abaana nga bo ba byamikono (practical), nga beetaaga okusoma nga bwe bakwata ku ebyo bye balikola mu maaso, abo ne bwe bawetera ku S.4 ne batandika okusomerera emirimu gyabwe.\nBangi oluusi bazibuwalirwa okukola obulungi bye bandikoze olw'ensomesa eriwo mu ggwanga, eky'okuwetera ku S.4 oba S.6 kisinziira ku mwana ye ky’ayagala ne ky’asobola okukola, kuba ne bw’atuula S.6 asobola okukola ebyemikono by’ayagala.\nOmwana asobola okufuna diguli zonna ze yeetaaga ne bw’aba awetedde ku S.4, kale nabo tubawe omukisa okwesalirawo kye baagala, tubawagire, tubawulirize ate tubawabule, n'okuzuula biki bye basobola okukola nga bukyali kibayambe okusalawo obulungi.\nPolof. John Ddumba Ssentamu, yaliko omukulu wa yunivasite ya Makerere; Siniya eyoomukaaga yandibadde nnungi omwana okwegatta ku ttendekero erya waggulu oba yunivasite kuba aba akuze nga yeetegerezza bulungi, ekisinga obulungi, ebyensoma yaffe bisaana okukyukamu, nga bisomerwa wamu ebyemikono n’ebyobwongo okuviira ddala wansi okutuuka waggulu.\nAmasomo agasomebwa mu siniya gasaana gakendeereko, bongeremu ku bisomwa eby'okukwatako oba ebyemikono, olwo omwana asome ekyo ky’asinga kwagala nga byonna abisomera wamu okutuusa bw’amala S.6 ne yeegatta ku yunivasite.\nEbyemikono n’obwongo bisaana bitambulire wamu. Sam Busuulwa, eyali akulira essomero lya King's College Budo; Eky’okuwetera ku S4 oba S.6 kisinziire ku mwana ky'ayagala, okuva ku S.4 okwegatta ku ttendekero ly’ebyemikono nawo asobola okufuna obuyigirize bwonna bwe yeetaaga, asoma satifi keti, n’azzaako dipuloma olwo n’agenda nga yeeyongerayo ku mitendera gya waggulu okufuna diguli zonna z’ayagala.\nAbantu balowooza nti yunivasite yaakuwa buwi diguli, naye nabo ebyemikono babyetaaga, abasoma ebyobulimi babatwala e Kabanyoro ne babagezesa, bwe batayita tebagifuna n'abasawo nabo bwe batyo bagezesebwa, kale ebyemikono ebyo oba bya mugaso nnyo omwana okusoma nga bw’akwata ku ebyo by’anaakola.\nKino kyandisinzidde ku kigendererwa kya, sirabaasi yaffe ekirambulula obulungi nti si kusomesa kuwandiika na kusoma byokka, wabula n’ebyemikono byetaagibwa era mwebiri mu nkola ya ‘skilling Uganda’, kuba bino biyamba omuyizi okukwata obulungi.\nEnsi ezimu tezigulumiza diguli gy’osomye wabula zigulumiza ekyo ky'osobola okukola.\nOmuyizi bw'amala okufuna satifi - keeti mu ttendekero ly’ebyemikono, yeeyongerayo n’afuna dipuloma n’alyoka asobola okwegatta ku yunivasite okusoma diguli. Olwokuba eno bakola nnyo eby'okukwatako okusinga eby'okuwandiika, omuyizi akuguka mangu era y’ensonga lwaki omuyizi ono atandise amangu ebyemikono oba ebyemirimu gy’agenda okusomerera, ate mu nsi y'okukola babeera basuffu.\nMu yunivasite ezimu nga; Kyambogo, MUBS n'endala kasita ogenda ng'olina dipuloma mu mulimu ogwo gw’obadde osomerera, otandikira ku mwaka gwakubiri ogusooka n'ogubuuka kuba oba mumanyirivu.\nDiguli ebadde ey'emyaka esatu n'ogisomera emyaka ebiri kuba ebisinga oba obimanyi naddala mu masomo g’ebyobusuubuzi n’obuzimbi.\nBw’ogenda ku ttendekeero ly’ebyemikono lyonna erimanyiddwa gavumenti, kasita ofuna dipuloma oba wenkana n'omuyizi atudde S.6 ng'osobola okwegatta ku yunivasite n'okola diguli, wabula ggwe ate oba omusinga obukugu.\nNaye ate era ssinga ofuna satifi keeti eziwera mu ssomo lyonna, wadde tolina dipuloma nazo zisobola okutunuulwamu n’ogenda ku yunivasite okusoma diguli, naye enkola eno ebadde tennatuuka wano mu ggwanga naye tusuubira egenda kutuuka essaawa yonna kuba ekozesebwa mu mawanga agatuliraanye.


Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ 2 Samwiri 1\n1 Oluvannyuma lw’okufa kwa Sawulo, Dawudi n’agenda n’abeera e Zikulagi n’amalayo ennaku bbiri, ng’amaze okusaanyaawo Abamaleki. 2 Awo olwatuuka ku lunaku olwokusatu, ne wajja omusajja ng’ava mu lusiisira lwa Sawulo, ng’ayuzizza ebyambalo bye, nga ne mu mutwe gwe mulimu enfuufu. Bwe yatuuka awali Dawudi, n’avuunama ng’amuwa ekitiibwa.\n20 “Temukyogeranga mu Gaasi,* Gaasi kyali kibuga ky’Abafirisuuti\ntemukyatuliranga mu nguudo za Asukulooni,† Asukulooni kyali kibuga by’Abafirisuuti.\nKubanga eyo engabo‡ Engabo zaakolebwanga mu maliba, ne gasiigibwako amafuta ag’omuzeeyituuni. Omuzigo gwe gwagikuumanga obutavunda, ate era ne guziyiza n’obusaale okuyitamu mu ngabo. Engabo ezoogerebwako wano zaali zisaabye omusaayi nga tezikyayinzika kukozesebwa mu ntalo. ey’ab’amaanyi gye yanyoomerwa\n*1:20 Gaasi kyali kibuga ky’Abafirisuuti\n†1:20 Asukulooni kyali kibuga by’Abafirisuuti.\n‡1:21 Engabo zaakolebwanga mu maliba, ne gasiigibwako amafuta ag’omuzeeyituuni. Omuzigo gwe gwagikuumanga obutavunda, ate era ne guziyiza n’obusaale okuyitamu mu ngabo. Engabo ezoogerebwako wano zaali zisaabye omusaayi nga tezikyayinzika kukozesebwa mu ntalo.


Eddy Mutwe ne Nubian Li baweddemu essuubi, omulamuzi akatyemudde Eddy Mutwe ne Nubian Li baweddemu essuubi, omulamuzi akatyemudde\nBAMBI! Eddy Mutwe ne Nubian Li baweddemu essuubi, omulamuzi akatyemudde\nEddy Mutwe ne Nubian Li baweddemu essuubi, omulamuzi Nambayo akatyemudde akawungeezi ka leero.\nOmulamuzi wa kkooti enkulu mu Kampala Esta Nambayo agobye okusaba kwa bannakibiina ki National Unity Platform (NUP), eky’okuyimiriza okubatwala mu kkooti y’amaggye okuwozesebwa n’okuwakanya emisango egyabagulwako.\nAbakwate omuli Edward Sebufu amanyikiddwa nga Eddy Mutwe nga y’akulira ttiimu ya bakanyama ekuuma Kyagulanyi, Bukeni Ali (Nubian Li) ne banaabwe 47 bali ku misango gy’okusangibwa n’ebyokulwanyisa omuli amasasi mu ngeri emenya amateeka era omusango gwabwe guli mu kkooti y’amaggye e Makindye.\nWabula bannamateeka baabwe, nga bakulembeddwamu Fredrick Kalule, baddukidde mu kkooti enkulu okusaba, eky’okuyimiriza okubatwala mu kkooti y’amaggye ate nga bantu ba buligyo, okuwakanya emisango egibavunaanibwa, okutyoboola eddembe lyabwe omuli okubalemesa okusisinkana bannamateeka baabwe, aba famire ssaako n’abasawo.\nWabula omulamuzi Nambayo agobye okusaba kwabwe era agambye nti ensonga zaabwe teziriimu nsa, nga balina okusigala mu kkooti y’amaggye okwewozaako.\nMungeri y’emu agambye nti balemeddwa okuleeta obujjulizi obulaga nti, abasibe batyoboola eddembe, okubalemesa okusisinkana bannamateeka baabwe, abasawo ssaako ne famire zaabwe.\nOluvudde mu kkooti, munnamateeka Kalule agambye nti bagenda kwekeneenya ensalawo y’omulamuzi okusalawo ekiddako.\nMungeri y’emu agambye nti wadde basigaddeyo mu kkooti y’amaggye, abantu baabwe tebalina musango. Kalule asabye famire z’abakwate okusigala nga bagumu era agamba nti bagenda kweyambisa amateeka okutaasa abantu baabwe abali mu kkomera.\nKu bigenda mu maaso mu kkooti, abamu ku basibe abali mu kkomera, baweddemu essuubi ly’okuddamu okulaba ku famire zaabwe.\nKu basibe 49, abali mu kkooti y’amaggye, 13 kkooti yabakkiriza okweyimirirwa okusobola okufuna obujanjabi.\nAbasigadde abali ku limanda mu kkomera e Kigo ne Kitalya, kkooti egamba nti singa bayimbulwa, bayinza okutabangula ekibuga Kampala.\nAbavunaanibwa, bakwatibwa nga 30, December, 2020 mu disitulikiti y’e Kalangala, Pulezidenti w’ekibiina kyabwe Robert Kyagulanyi Ssentamu (Bobi Wine) bwe yali anoonya akalulu, ku ntebe y’obukulembeze bw’eggwanga lino.\nWadde omulamuzi wa kkooti esookerwako e Masaka yabayimbula kakalu ka kkooti nga 4, Janwali, 2021 ku misango gy’okwenyigira mu bikolwa ebiyinza okutambuza Covid-19, amaggye gabakwata ku misango gy’okusangibwa n’ebyokulwanyisa mu ngeri emenya amateeka ne batwalibwa mu kkooti y’amaggye e Makindye.


Ebipapula bya sseminti kwe nsomedde n’abaana...\nEBISANYUSA n’ebiyigiriza ebiri mu lupapula lwa Bukedde bireetedde Alfred Muwonge okumufuula ekitundu ku bulamu nga tayinza kumala lunaku nga tamusomye.\nMuwonge omutuuze ku kyalo Musajjaalumbwa e Mengo mu Kampala agamba nti naye yajaguzza emyaka 25 ng’agula, asoma n’okunyumirwa olupapula lwa Bukedde kuba talusubwa. Natandika okugula n’okusoma amawulire mu myaka gya 1990 nga gitandika.\nMu kiseera ekyo Bukedde yali tannaba kutandika. Wabula Bukedde bwe yatandika mu 1994, yansikiriza nnyo olw’ebifaananyi ebirungi n’ensengeka y’ebigambo ennungi eyakuwalirizanga okusoma emboozi okuva ku ntandikwa okutuuka lw’eggwaayo nga tokooye wakati mu kunyumirwa.\nOmusajja eyasooka okundeeteranga amawulire baamuyitanga Bazibumbira. Ono yali akiyize nti buli lunaku alina okundeetera amawulirega Bukedde. Ensonga ezasinga okunsiba ku Bukedde nnyingi naye ng’annyambye okukyusa obulamu bwange n’ab’omu maka gange.\nMuwonge eyasangiddwa n’entuumu z’amawulire yagambye nti buli akwata ku mawulire agakuuma nga kalira kuba akimanyi nti galina okuterekebwa. Yalaze ebimukuumidde ku mawulire okuli;\nMuwonge ng’alaga agamu ku mawulire agakuumirwa mu bukutiya. Emabega atudde ye mukyala we n’ezimu ku ssoole z’engatto z’akola.\nEbyemizannyo: Ndi musajja anyumirwa ennyo ebyemizannyo ebya wano n’ebweru, era Bukedde yannyamba okumanya 18 Bukedde\nLwakusatu November 6, 2019 Bukedde 17 Awezezza emyaka 25 nga tasubwa kkopi Muwonge akulaga Bukedde bwe yafuuka ekitundu ku bulamu bwe ebigenda mu maaso mu nsiike y’ebyemizannyo.\nWaliwo lwe bakulambululira Ssita wa wiiki n’abazannyi gye baliira obulamu n’omulirira ddala ng’onyumiddwa.\nOluusi omupiira bw’oba wagulabye ku ttivvi enkeera ne baguwandiikako, tekikugaana kuddamu kugusoma naddala ku ttiimu gy’owagira ate n’ozuulayo k’otaalabye.\nBukedde era annyambye nnyo ku nkuza y’abaana.\nEmboozi za yiiya ssente buli Lwakusatu nazo zinnyambye okubeera omukakaalukanyi kubanga zikulaga engeri abantu gye batawaanamu n’emirimu nayene balemerako okutuusa nga bawangudde.\nEbyobulamu. Bukedde w’oku Lwokuna simusubwa olw’emboozi ezibeeramu, ng’abakugu mu by’obulamu batuwabula ku bintu bye tulina okulya n’enneeyisa, okusobola okwewala endwadde.\nKinyambye okumanya emmere gye ndya n’abomu maka gange era tetwejjusa kubanga tuligita buligisi nga nnyana era ku myaka egyo gyonna gye nsomedde amawulire ntambula neesimbye bwa ntoogo nga n’amaaso tegaliimu nkenyera.\nEmboozi Bukedde z’ewandiise ku nkaayana eziri ku ttaka zinnyambye okubeera omulabufu ku mugaso gw’okukuuma ebiwandiiko ku ttaka, ate n’okumanya obukulu bwalyo, ne gy’oddukira ssinga wabeerawo abakufutyanka.Yalekawo ekisenge mw’agakuumira Mu nnyumba yange nalekamu ekisenge ekyetongodde nga muno mwe nkuumira empapula zange eza Bukedde.\nBwe gabeera gawedde okusoma ne gatwalibwa mu kisenge mwe gakuumirwa era agamu gaateekebwa mu bukutiya. Wabula nsaba abaddukanya olupapula luno okwongeza ku bunene bw’enyukuta kubanga waliwo ezirabika ng’entono.\nMuwonge alina ekyuma ekikola engatto mu Kisenyi nga muno mw’aggya ssente ezimuyimirizaawo n’amaka ge.


KITALO! Omusomesa akwattiddwa, asse mukyala we n’omwana myezi 4 – UGNEWS24\nKITALO! Omusomesa akwattiddwa, asse mukyala we n’omwana myezi 4\nWuuno Omusomesa akwattiddwa, asse mukyala we n’omwana myezi 4, abatuuze balidde obuwuka!\nPoliisi mu disitulikiti y’e Lwengo ekutte George William Tugume myaka 47, amyuka akulira abasomesa ku Kaboyo Primary School ku misango gy’okutta mukyala we n’omwana we myezi 4.\nTugume oluvanyuma lw’okutta omukyala Rose Katushabe myaka 24 n’omwana, emirambo gyombi, yagisuula mu kabuyonjo y’awaka.\nAbatuuze, bagamba nti Tugume n’omukyala baludde nga balina obutakaanya era baludde nga bebuuza, omukyala gye yageenda sabiiti namba nga n’amassimu ge tegaliko.\nWabula oluvanyuma lw’okunoonyereza, omulambo gw’omukyala n’omwana, gisangiddwa mu kabuyonjo nga gitandiise okuvunda mu Tawuni Kanso y’e Lwengo era amangu ddala Poliisi eyitiddwa, okusima kabuyonjo okuggyayo emirambo.\nAntony Luwaga, Kansala we ggoombolola y’e Lwengo, avumiridde ekya ssemaka Tugume okutta mukyala we Katushabe ssaako n’omwana we era agamba nti emirambo giraga nti batemwatemwa okutuusa okufa.\nAte akulira ebyenjigiriza mu disitulikiti y’e Lwengo, Doreen Ankunda, agambye nti Tugume yali musomesa mulungi kyokka embeera ebadde eraga nti omukyala Katushabe abadde yamukoowa nga n’omutwe gulaga nti gubaddeko obuzibu nga balina okumuyimiriza ku mirimu gy’obusomesa.\nWakati mu kulukusa amaziga, abatuuze ssaako ne famire y’omugenzi, addumira Poliisi mu disitulikiti y’e Lwengo Peter Akampurira, abasabye okusigala nga bakakamu.\nOmusomesa Tugume atwaliddwa ku Poliisi y’e Mbiriizi ku misango gy’okutta abantu era DPC Akampurira asabye abatuuze obutalowooza kya kutwalira mateeka mu ngalo.\nAte Poliisi mu Kampala ekutte bannansi ba Burundi 30 ku misango gy’okuyingira mu Uganda mu ngeri emenya amateeka.\nAbakwateAbakwate, ab’obuyinza baludde nga babalinya akagere era baasokedde kukwata abakulembera Joseph Garuka eyasangiddwa ng’awumudde mu Woteeri ku Martin Road mu Kampala.\nGaruka yasangiddwa n’abakazi babiri (2) mu luumu era abakazi bagamba nti Garuka abadde abakozesa ku buwaze.\nGaruka yakulembeddemu abasirikale okubatwala mu nnyumba esangibwa mu bitundu bye Bulenga, era Poliisi yazudde abakazi 30 nga tewali akkirizibwa kufuluma.\nCharles TwineAbasinga ku bakyala abakwattiddwa tebamanyi Luzungu wadde Oluganda nga boogera, Lufalansa, Olunyalwanda n’Oluswayiri era kigambibwa babadde bagenda kubakukusa okubatwala e Buwalabu.\nOmwogezi w’ekitongole ekinoonyereza ku misango mu poliisi, Charles Twine agambye nti abakyala n’omusajja ali mu mikono gyabwe era Poliisi eyongedde amaanyi mu kunoonyereza okuzuula ekituufu.\nOkufuna ebirala mu mawulire. https://www.facebook.com/GalaxyFm1002/videos/1206654023085794\nTags: 100.2 galaxy fm online89.5 fm galaxy92.0 galaxy fmbig bang galaxy fm 2020bobi winebobi wine academic papersbobi wine and besigyebobi wine and his familybobi wine arua newsbobi wine bobi wangebobi wine brothers and sistersbobi wine bukedde newsbobi wine by farbobi wine carsbobi wine concertbobi wine in jinjabobi wine net worthbobi wine news bbcbobi wine news nowbobi wine news now livebobi wine news now todaybobi wine news todaybobi wine news today in ugandabobi wine news ugandabobi wine news updatesbobi wine nonstopbobi wine online concertbobi wine songsfm radio for galaxy s9fm radio on galaxy s10galaxy a70 radio fmgalaxy fm 100.2galaxy fm 100.2 appgalaxy fm 100.2 gossipgalaxy fm 100.2 studio linesgalaxy fm 92 live radiogalaxy fm 99galaxy fm apkgalaxy fm athens playlistgalaxy fm birminghamgalaxy fm contactsgalaxy fm directorgalaxy fm evening rushgalaxy fm facebookgalaxy fm fmgalaxy fm freestylegalaxy fm greece playlistgalaxy fm jinglesgalaxy fm latest newsgalaxy fm livegalaxy fm logogalaxy fm malawi onlinegalaxy fm mixesgalaxy fm morning sagagalaxy fm news nowgalaxy fm nonstopsgalaxy fm old womangalaxy fm pagegalaxy fm presentersgalaxy fm radio malawigalaxy fm romaniagalaxy fm scotlandgalaxy fm spaingalaxy fm stay home concertgalaxy fm top 10 songs 2020galaxy fm top 20 songsgalaxy fm top 20 songs 2020galaxy fm top 7galaxy fm top 7 countdowngalaxy fm uganda contactsgalaxy fm uganda onlinegalaxy fm uganda presentersgalaxy fm uganda programmesgalaxy fm uganda whatsapp numbergalaxy fm ukgalaxy fm whatsapp numbergalaxy fm wikigalaxy fm zinagalaxy fm zzinagalaxy fm zzinnagalaxy fm/awardsgalaxy note 4 fm radiogalaxy note 5 fm radiogalaxy note 5 fm tunergalaxy note 8 fm transmittergalaxy s20 5g fm radiogalaxy s8 fm radiogalaxy tab s fm radiogitar galaxy fm 500hed kandi galaxy fmhttp //galaxy fmkenzo at galaxy fm newsla galaxy fm 2019radio galaxy fm frequenzsamsung galaxy s fm radiosamsung galaxy s4 fm radiowatchdog news appwatchdog news networkwatchdog news south africawatchdog news sri lankawatchdog newspaperwww.galaxy fm 100.2


Bukedde Online - Lukwago ayogedde ebigambo ne bicamula ab'oludda oluvuganya\nLukwago ayogedde ebigambo ne bicamula ab'oludda oluvuganya\nBabakutte n’amasanga ga bukadde 120\nOmujaasi agobaganya abantu 500 ku ttaka\nLOODI Meeya Erias Lukwago alayidde nti tagenda kukkiriza ntegeka za Pulezidenti Museveni okusimbawo mutabani we Maj. Gen. Muhoozi ku ntebe ya Pulezidenti amuddire. “Pulezidenti Museveni atukankabudde emyaka 30 ate aleete ne mutabani we naye atukankabule emyaka 30 giwere 60 mu famire emu!\nEkyo kikafuuwe. Mbalayirira nti oyo tugenda kuttunka kubanga tuli mu myaka gye gimu ate mmanyi tansobola,” Lukwago bwe yagambye.\nYabadde ku kabaga ka Allan Ssewanyana (Makindye West) ke yakoledde abalonzi be okubasiima okumuyiira obululu. Yakakoledde mu kibangirizi ekiri ku kkooti e Makindye ku Lwokusatu. Ebigambo ku Maj. Gen. Muhoozi byasaanudde abawagizi ku kabaga ne bamukubira emizira nga bwe bawoggana nti, “omuloodi todda mabega...”\nYabadde ne Ssaabawandiisi wa DP, Mathias Nsubuga, Hussein Kyanjo, omubaka Kato Lubwama ne bameeya ba munisipaali okuli eya Kawempe Emmanuel Sserunjogi, Ronald Balimwezo ow’e Nakawa ne Nganda Mulyannyama ow’e Makindye.\nYagambye nti engeri Muhoozi gy’akuzibwamu eraga nti pulezidenti Museveni gw’ayagala amuddire mu bigere. Yalabudde omubaka Allan Ssewanyana nti ekifo ky’awangudde kikulu naye kirimu okusoomoozebwa kunene. “Gy’ogenze mu palamenti waliwo bingi aba NRM bye bagenda okukulimba ove ku mulamwa nga baagala otuukirize entegeka zaabwe. Ggwe oyise mu mikono gyange era mmanya nti abalonzi bakuwadde obululu nga bakwagala.\nTogeza okulimbibwa n’ova ku bantu kye bakulondedde,” Lukwago bwe yagambye. Yategeezezza nti okwetaba ku kabaga ka Ssewanyana, Katonda ye yakimukoledde kubanga abadde yaggalirwa waka naye yabadde n’omusango mu kkooti e Makindye.\nOmusango olwawedde yatudde ku mukolo teyavuddewo wadde baabadde bamugaanye. Omubaka Allan Ssewanyana yagambye nti tasobola kuva ku bigambo bya Lukwago wadde abalonzi be.”Mwenna mulindirire olunaku palamenti lw’eneetuula n’eyagala okuyisa ekiteeso ekigya ekkomo ku myaka gya pulezidenti,” bwe yagambye.\nAbantu kye boogera l Munnamateeka Yusuf Nsibambi owa FDC yagambye nti Muhoozi okumuleeta avuganye ku bwapulezidenti tekirina mutawaana kubanga naye Munnayuganda kyokka kino kirina okugoberera emitendera emituufu.\nl Wabula Haji Abdul Nadduli yawabudde Lukwago nti okuvuganya kwe mu byobufuzi aleme kukwesigamya ku Museveni. “Bw’aba ayagala okuvuganya akole bibye tawalampa balala.” l Moses Kasibante yagambye nti pulezidenti Museveni tateekeddwa kukozesa nsimbi za ggwanga kuteekateeka muntu wa famire ye.


Bukedde Online - Omugagga Cameroon Gitawo ayogedde ekibadde kimubuzizza\nGw’olekera abato tegunyuma\nCameroon Gitawo ng'ali ku mmotoka ye\n“OKUSIRIKAMU mbadde bbize nga ninna pulojekiti ze nkolako omuli n’okugaziya bizinensi ya masomero gange…” bwatyo Cameroon Gitawo (Chris Mbibo) bwatandise bwabuuziddwa gyabulidde ennaku zino oluvannyuma lw’okumala ebbanga nga tawuulikika.\nCameroon Gitawo omu ku Bannayuganda abakolera e South Africa era yeyali akulira ekibiina kya ‘The Money Team Africa (TMT) ekivuganya ne Rich Ganga amaze ebbanga nga asiriikiridde era aludde okujja mu ggwanga ekiretedde abawagizi be okutandika okwebuuza gye yabuulira.\nMu kwogerako naye ku ssimu Gitawo ategeezezza nti abadde bbize nga atandika n’okuggulawo amatabi g’essomero lye eya Sandton Technical College mu bibuga bya South Africa eby’enjawulo era mu kiseera kino kati awezezza amatabi musanvu (7).\nGitawo agamba amasomero y’emu ku bizinensi ezisinga okufuna e South Africa era pulojekiti eno agitaddemu ssente nnyingi zaasuubira okufuna mu bbanga eritali lya wala.\nGitawo era amanyiddwa mu nsike y’okulya obulamu ne swagga agamba ekiseera kyonna ayingirawo mu ggwanga addemu okulaga ssente era agamba mu December mwetegefu okukakasa abavubuka abeepika okumansa ssente nti eswagga alitegeera ne ssente alina.\nMoney TEAM africa,\nCameroon Gitawo alaze engeri gy'akozesaamu ebiseera bye eby'eddembe


Ani yatonda Katonda?\nEmu ku nsonga abatakkiriza Katonda n’abawakanyi gyebasinga okuwakanira eri nti, ebintu byonna bwebiba nga byetaaga ekibileeta okubeerawo oba ensibuko, ne Katonda naye yetaaga ensibuko. Tumaliriza tugamba nti, bwaba Katonda yetaaga ekimuleeta okubaawo oba ensibuko, awo taba Katonda. (Bwaba Katonda si Katonda, kitegeeza Katonda Taliiyo). Enso ngeri enzibu etokubuuza ekibuuzo” Ani yatonda Katonda?” Buli omu akimanyi nti ekintu kyona tekiva watali kintu oba mu banga. Kitegeeza nti, Katonda bwaka “kintu,” alina okuba n’ensibuko, si kyo?\nEkibuuzo kino kizibu kubanga kiva mu ndowooza nti enfu nti Katonda alina gyeyava era nekibuuza, waa gyeyava? Okuddamu kuli nto ekibuuzo tekikola makulu. Kilinga okubuuza, Kala eya bululu ewunya etya? Kala yabululu teri mu bilina kawoowo, era kileeta ekibuuzo okuba n’ekizibu. Mu ngeri yemu, Katonda tali mu bintu ebitondebwa, oba ebiletebwa. Katonda taletebwa era tatondebwa—ali oba aberaawo bubeezi.\nTumanya tutya kino? Tumanyi nti, ewatali tewasobola kuva kintu. N’olwekyo bwewaba nga waliwo akaseera nga tewali kintu kyona mu buliwo, tewali kyali kisobola kubaawo. Wabula ebintu webiri kakano. N’olwekyo, olw’okubanga tewaliyo kaseera nga tewali kintu kyonna, watekwa okuba nga waliyo ekyali kili oba ekyali nga wekyiri. Ekyo ekyaliwo nga tewali kintu kyona kirala kyetuyita Katonda. Katonda kyelaliwo ekyaletera ebintu byonna ebirala okubaawo. Katonda yeyatonda ensi nebirimu wabula nga ye teyatondebwa.


Bukedde Online - Nayiga entabula y’emmere y’enkoko ezza amagoba\nNayiga entabula y’emmere y’enkoko ezza amagoba\nGgwe nabiitanga kati wuuno angobaganya\nOkuvuganya oweereza amannya go oba omulimi n’omulunzi gw’omanyi ku kitundu kyo ku 8338, Email, omulimiasinga@ newvision.co.ug. Wandiika amannya g’omulimi, ekyalo kw’abeera, disitulikiti n’ennamba y’essimu. Leero HERBERT MUSOKE akuleetedde Anthony Mateega Naakirya ng’akulaga engeri y’okulunda ey’omulembe.\nKU kyalo Bbulamazzi mu ggombolola y’e Muduuma mu disitulikiti y’e Mpigi mu katundu akayitibwa Mannyogaseka, we wasangibwa St. Joseph Agrobusiness Enterprises eya Anthony Mateega Naakirya. Erinnya ly’ekyalo likubuulirirawo embeera y’ekitundu kino kuba ettaka Mateega ow’emyaka 49 kw’alimira kkalu anti ekitundu kyonna kijjudde mayinja ng’enkuba bw’etonnya ku makya, bugenda okuziba ng’enfuufu y’efuumuuka.\nOlw’embeera eno, abatuuze ebyokulima kwa bizinensi baali baabivaako anti ne baliraanwa baabwe ekyalo kyabwe bakiyita Bbulansuku! Wabula Mateega bwe yatandika okulimira ku kitundu kino kati emyaka mukaaga egiyise, olugero lwakyuka nga kati osobola okulaba ssamba z’emmwaanyi, ensuku n’ebirala ebitojjera.\nMateega alina enkoko z’amagi z’alundira mu kkeegi, ente z’amata, embizzi, olusuku, emmwaanyi n’ebibala eby’enjawulo nga byonna agamba nti yabikola wakati mu kwewaayo n’obumalirivu by’alina eri okulima n’okulunda nga bizinensi esobola okumuyimirizaawo n’okutonderawo abalala emirimu.\nENTANDIKWA Mateega omukozi ne kkampuni ya yinsuwa eya Statewide Insurance Company Ltd (SWICO) agamba nti, yatandika okulunda mu 1993 n’ente emu ey’amata mu maka ge e Bunnamwaya wabula oluvannyuma lw’ekiseera ente zaawera ate n’ekirowoozo ky’okukola obulimi n’obulunzi nga bizinensi kyakula n’alaba nga kimwetaagisa okugaziya w’akolera. “Natandika okulambula ebintu nga mu kiseera ekyo nali nzize nterekawo ssente okuva ku musaala, we najjiira ku kitundu kino nga kijjudde mayinja/njazi n’obusaana nga kano kabeera kabonero nti ekintu kikalu.\nWabula nze kyansanyusa kuba kirungi mu ngeri Katonda gye yakikola. Nze nzikiriza nti okwagala kwe kufuga ebisigadde. Katonda talina we yatonda nga wabi. Yatugamba nti ensi ngitonze nga nnungi, mugende mugirye mugikulaakulanye era n’atuwa amagezi agayiiya. Noolwekyo buli kifo kisobola okukozesebwa ssinga obeera omuyiiya”, Mateega bw’atandika okunyumya ku ngeri gye yasanga ettaka lino.\nOkufuula ettaka lino ery’omugaso kyetaagisa okwewaayo n’okwagala okw’enjawulo era Mateega bw’akunyumiza olugendo lw’ayitamu okulifuula ery’omugaso okakasa nti musajja mumalirivu ddala ku ky’ayagala mu myaka omukaaga gy’amaze ng’akolerako. Bw’otuuka ku lusuku lwe tolema kwebuuza oba ettaka ly’ebimu n’abatuuze abalala kwe babeera.\nAgamba nti, omuntu anaafuna mu bulimi alina okuba ng’alunda kuba ssinga yali waakugula busa bw’ayiwa ku ttaka lino, yandibadde yava dda mu bulimi kuba bungi. Enkoko Mateega agamba nti, yalundako ku nkoko z’ennyama kyokka okusoomooza kwe yazifunamu kwa katale. “Okulunda ekintu nga ssinga kiyisa mu lunaku lw’olina okukitundira kitandika kulya magoba, kyankaluubiriza.\nWadde ng’enkoko z’amagi zirina okusoomooza kwazo ng’okutwala ebbanga eddene okukwata ku ssente, naye zikola okusinga ez’ennyama”, bw’agamba. Akuwa amagezi nti nga tonnaba kutandika kulunda, kikwetaagisa okukola okunoonyereza ku katale oleme kunoonya katale ng’otandise okukungula n’okuggyawo kayungirizi kuba be basinga okutta akatale ne bafootola omulunzi.\nAlina enkoko 4,000 z’alundira mu kkeegi ng’asooka kuzikuliza waka okutuusa emyezi esatu wadde ng’asobola okulunda enkoko 8,000 era ng’ekirooto kye kya nkoko 20,000. Muno alondamu ttule 108- 120 olunaku ng’okutwaliza awamu atunda ttule ku 9,000/-. “Nkozesa kirungo kya Koudjis/ Kafiika ne nneetabulira emmere nga ngula ccacu ne kasooli ne ngoberera entabula empeebwa era kinnyamba ne ziva mu 60 - 70 ku 100 ne zituukira ddala ku 90 ku 100 enkoko kwe zibiikira”, Mateega bw’agamba.\nAlina enkoko ennansi mu kkeegi z’agamba nti zimukolera kuba okuva lwe yazissa mu kkeegi ne ntandika okuzirabirira ng’enzungu, zaatandika okuwerera ddala. “Enkoko ennansi ebiika amagi 8-15 olunaku kyokka bwe yatandika okuzirabirira mu kkeegi nga nziwa byonna byempa enzungu, zaayongera ku magi nga kati zibiika okutuuka ku magi 20 omwezi nga kati zigenda mu myaka ebiri zibiika”, Mateega bw’agamba.\nAyongerako nti, enkoko zino nazo zikolera ddala bulungi era aziriisa omuddo gw’asoose okwekenneenya nti tekuli bulwadde okusobola okufuna amagi g’enjuba eya kyenvu eyettanirwa ku katale nga ttule egula okutuukira ddala ku 15,000O\n“Bwe namala okufuna ettaka lino eriwezaako yiika 40, naleeta ente zange era ze zakyusa ettaka lino okulituusa we liri leero. Wabula bw’obeera ekika ky’omuntu ayagala ebyamangu, wano totawaana kukolerawo”, Mateega bw’annyonnyola. Mu kiseera kino Mateega alina ente 24 ezikamibwa ng’esinga okumuwa olunaku evaamu liita 18.\nMu nte 24, akamako ente munaana nga zimuwa liita ezisoba mu 100 nga gano agatunda mu masomero n’abantu ssekinnoomu abaliko kye bagakolamu nga yogati nga buli liita agitunda 1,800/-. “Omutindo gw’ente zange guzze gweyongera ng’eyasooka yali empa liita ttaano wabula leero ente zange ziyingidde liita 18 olunaku era nga nkozesa mazzi okuziwakisa kye nkakasa nti kinnyambye okutumbula omutindo gwazo naddala obungi bw’amata”, Mateega bw’agamba. Agamba nti, abadde mu kika kya Fresian wabula kati agenda mu Guernsey kuba erya kitono ate ng’amata kumpi zivaamu ge gamu era amazzi gaakozesa okuwakisa ente ze asooka kugasomako ku yintaneeti n’ageekakasa.\nAziriisa bulungi ng’akozesa omuddo omukalu (sayiregi) n’ebikanja, okumeza ensigo kasooli, omuwemba n’ebirala okukakasa nti ente zisobola okumuwa ekisingawo era ng’amazzi gabeerawo ekiseera kyonna kw’ossa omunnyo gw’okukomba kuba gwa mugaso. Enkwa kye kimu ku bisoomooza Mateega ng’agamba nti, olw’okuba abalunzi mu kitundu kino bangi, abamu tebafuuyira wadde nga ye afuuyira. “Nfuuyira ente zange emirundi ebiri mu wiiki ate ku nkuba esatu, ebitambuza enkwa ng’ente n’embwa eziva ebweru tebikkirizibwa era mbeerawo n’eddagala ly’okwekuumisa ekiseera kyonna ng’eddagala ndigula ku bantu be nneekakasa”, Mateega bw’agamba\nBULI KY E NKOLA KU FFAAMU NKISSAAK O OBUKUUMI OKW EWALA ENDWADD E Mateega mulunzi wa mbizzi nga zino agamba nti, yaziyingira kuba zikula mangu ssinga ozirabirira bulungi ate ng’akatale weekali kuba eziriwo mu Uganda tezimala balya. “Mu buli bizinensi olina kusalawo akatale ko kye kagenda okuba.\nMu mbizzi, nasalawo okutunda byana bito nga zitandikira ku 120,000/- n’okudda waggulu okusinziira ku bukulu bwazo. Wano nasalawo okunoonya ebika abalunzi bye basinga okwettanira omuli; Cambragh n’ekika kya Duroc ng’eno ebeera n’akagodo katono ate nga terina masavu, kaba ka kitaka”, Mateega bw’agamba.\nAyongerako nti, abamu ku basinga okungulako, babeera baagala lulyo era nange nagenda ku ffaamu y’omubaka Robert Kyagulanyi ne ngulayo ennume ekika kya Cambragh gye nkozesa ku ffaamu yange era enkoledde bulungi kuba mpanvu ate nga nnene era n’abaana baayo bayaayaanirwa. Mateega akozesa ekirungo kya kkampuni ya Koudjis (Kafiika) kyatabula ne ccacu ne kasooli akubiddwaamu obuwulunguse obutono era bwe ngiriisa embizzi zange ento zivaamu mangu.\nAmazzi gatambulira mu payipu era ziganyweera ku nywanto okukakasa nti ekiseera kyonna gabeerawo n’okukuuma obuyonjo. Okuteekateeka ettaka okusimba olusuku Agamba nti, kimutwalira omwaka mulamba okukozesa ekitundu ky’asazeewo okukolerako. “Ekitundu kye hhenda okusimbamu, nsooka ne ngiwamu obusa okumala emyezi mukaaga nga sinnaba kukikabala okukola ettaka n’oluvannyuma ne nkabala. Ssinga mbeera hhenda kusimba bitooke, olwo ne nsima ebinnya nga bigazi bulungi nga ffuuti 3x3 ate wansi bbiri mayinja meerere era tusimisa nsuuluulu. Tutandika okuyiwamu obusa okumala emyezi emirala esatu nga tetunnasimba nsukusa”, Mateega bw’annyonnyola.\nAlina yiika z’olusuku nnya eziri mu bukulu obw’enjawulo nga mu nsuku enkulu atemamu wakati w’enkota 120-140 omwezi, g’atunda ku 15,000/- okutuuka ku 20,000/-. “Olumu olw’okuba nti amaka gange gali mu kibuga nga mmanya bbeeyi y’akatale bw’ebeera, agamu ngatunda 25,000/- ku 30,000/- kuba amatooke gange gabeera mapya ate nga malamba okwawukana ku gasuubulwa agagenda gawagulwa”, Mateega bw’annyonnyola.\nAlina ennima ey’enjawulo ku bitooke bye buli wakati w’ebikolo bina, asimawo ekinnya we bayiwa obusa ne nnakavundira omulala okuliisa ebitooke era ekiseera ky’omusana tebikosebwa. “Wadde ng’ekyalo kiyitibwa Bbulamazzi, era nga ddala amazzi kusoomooza kwamaanyi, nasobola okusima amazzi wansi mu njazi, ge nkozesa okufukirira ebirime byange mu musana.” Obukuumi Ffaamu ya Mateega yonna yagyetoolooza sehhenge okutangira ensolo endala okuyingiramu ekiyinza okuleetamu obulwadde gamba ng’enkwa.\nMu ngeri y’emu, buli kirundibwa yakisibako ekikomera era kiriko ggeeti ng’omuntu yenna atasoose kufuna lukusa takkirizibwa kuyingiramu ate n’akkiriziddwa asooka kufuuyirwa ddagala naddala ku ng’atto okutta obuwuka bwonna bw’obeera ozze nabwo. Abakozi Ku ffaamu eno kuliko abakozi munaana nga bakulirwa maneja era ng’asembayo asasulwa 150,000/- ate maneja atuuka mu 500,000/- kuno kw’agatta emmere, ennyumba, okubajjanjaba nga balwadde ate nga bafuna n’ennaku 14 ez’okuwummula buli mwaka ate nga basasulwa.\nFamire “Ng’oggyeeko ssente ze nzigya mu ffaamu ne nzizzaamu, ssente endala tuziggya mu SACCO ya famire era buli omu ky’akola banne bakyenyigiramu butereevu okulaba ng’ayambibwa”, Mateega bw’agamba. Annyonnyola nti, abaana be abaagazisizza okulima n’okulunda era buli kimu bakikola ku ffaamu bwe babeera mu luwummula era abataddemu omutima nti buli kimu ssente.\nBano bamanyi okukama, okufuuyira, okunoga emmwaanyi, obutunda n’ebirala. Ate mukyala we Jennifer Mateega wadde musawo, obulunzi naye abwenyigiramu wabula ng’asinga kubeera mu kukuza nkoko (brooding) kuba basooka kuzirundira waka e Bunnamwaya okutuusa ku myezi esatu kwe zitwalirwa mu kkeegi era wano omukyala abeera musaale kuba n’ekiro y’asinga okuzibeeramu.\nOkukuuma ebitabo Margaret Asio, nga ye Maneja wa ffaamu eno agamba nti obuvunaanyizibwa bwe ku ffaamu eno kwe kukakasa nti buli kimu kitambula bulungi naddala ennyingiza n’ensaasaanya. “Nze nkulira abakozi bonna abali ku ffaamu eno na buli kikolebwa kivunaanyizibwa ku nze.\nBuli kawungeezi abakulira pulojekiti ez’enjawulo, balina okumpa lipooti ku buli kikoleddwa mwe nzigya gye nkwasa mukama waffe buli mwezi”, Asio bw’agamba. Mateega agamba nti, okukuuma ebitabo kikulu kuba tekiyamba kumanya magoba gokka wabula n’okumanya oba okola loosi. “Buli kamu olina okukawandiika okutandikira ku katono akasembayo olwo lw’ogenda okumanya ky’oliko”, bw’agamba. Enkwata ya ssente “Ffaamu naziggulirawo akawunti okussibwa ssente zaayo oluvannyuma lw’okugiwandiisa mu 2014.\nBuli ssente eziyingizibwa zissibwa ku akawunti era tewali ssente ze tusaasaanya ku ffaamu eno nga tezivudde ku akawunti”, Mateega bw’agamba. Agamba nti, ebitabo tebiri ku ssente zokka kuba mu bizinensi omutindo kikulu.\nSsinga ojjanjaba ente olina okuwandiika kuba amata tolina kugawa bantu okutuusa ennaku ezikuweereddwa okukakasa nti omutindo ogukuuma ate nga n’enkoko ssinga zigemebwa era amagi tolina kugatunda. Okuyamba ekitundu Okusookera ddala abantu b’oku kitundu bakyusizza endowooza zaabwe ku ttaka lyabwe lye baali balowooza nti tekuli kisobola kudda era kati batandise okusimba ensuku gamba nga pulojekiti y’ekkanisa y’ekitundu ey’abavubuka era ensukusa baagifuna ku Mateega.\nAbayizi bangi okuva mu matendekero ga waggulu bagenda ku ffaamu ya Mateega okwongera okubangulwa nga bwe bakwatako era omu ku bo yasigalirako ddala n’afuuka omu ku bakozi abakugu mu kitongole ky’enva naddala ennyaanya. Okusoomoozebwa Nga bwe guli ku balunzi abalala, bbeeyi y’emmere ekyali kusoomooza kwa maanyi anti kasooli amanyi okupaala ne kikalubya embeera.\nSsente ezikozesebwa nazo kusoomooza kuba bbanka essaako amagoba mangi nga gali ku bitundu 21 ku 100 ate nga n’ebiseera bye bawa omulunzi okutandika okusasula limpi kuba enkoko etwala emyezi etaano okutandika okubiika kyokka bo baagala otandikirewo okubasasula omwezi oguddako.\nEbiseera Eby’omu maaso Ekirooto kya Mateega, kwe kufuula ffaamu ye ekifo abantu we basobola okujja ne bayiga era ekifo gy’ojuliza ku nsonga z’obulimi n’obulunzi omuntu gy’abeera ayagala okumanyaako.\nHerbert Musoke Ssembiro\nSsaabasumba Lwanga akyusizza omuwandiisi we ow'ekyama


Bukedde Online - Ayaayaana okusembeza omutima gwe okumpi ne Allah nyiikira okusiiba\nAyaayaana okusembeza omutima gwe okumpi ne Allah nyiikira okusiiba\nSala ekisolo oliise abateesobola oyoole em...\nOmusiraamu ayagala okusembeza omutima gwe eri Allah nyiikira okusiiba ennaku za Sunna\nSheikh Ali Gwamba ng'alaga kalenda y'Obusiraamu bw'etambula n'ekuyamba okusiiba\nOkusiiba y'emu ku mpagi z'Obusiraamu esinga okusembeza omwoyo gw'omukkiriza eri Allah kubanga ye yekka ye yeesigaliza obuyinza bw'okusasula empeera eri omusiibi. Kyokka olw'okuba okusiiba omwezi gwa Ramadhan kya tteeka eri Omusiraamu bangi bwe bamalako ekisiibo balowooza nti, biwedde; nedda kikwetaagisa okugenda mu maaso n'okusiiba kubanga oyongera okuyoola empeera.\nOkwewala okulya n'okunywa ekintu kyonna n'okwewala ebikolwa by'omukwano mu kiseera ekigere ky'onuyiridde okusiibiramu oba kisiibo kya Ramadhan oba nnaku za Sunna oba okwetema okusiiba kye kiyitibwa okusiiba.\nOmukulu w'ettwaale lya Mukono Central mu kibuga ky'e Mukono, Sheikh Abdunul Kasolo agamba nti buli Musiraamu ng'oggyeeko okusiiba okw'etteeka okuva ewa Allah akikole kuba kikola ng'eddagala mu bulamu bwaffe ne mu mwoyo.\nOkusiiba kiraga nti, ossa ekitibwa mu Allah kubanga ly'ekkubo erisinga okusembeza omutima gwo eri ne Katonda kubanga omuntu asiibye yeewala okukola ensobi kuba alabira ddala nga Allah amulaba.\nSheikh Abdunul Kasolo ng'annyonnyola ku kusiiba mu Busiraamu\nSheikh Abdunul Kasolo agamba nti, waliwo ebika ebiwerako kyokka ebisinga obukulu bya mirundi esatu.\n1. Ramadhan: Guno gwa tteeka ng'omwana omuwala atandikira ku myaka 9 ate omulenzi ku myaka 15 okusiiba kuba we bategeerera obulungi era wano basiiba wakati w'ennaku 28 okutuuka ku 30.\n2. Sawumu Suuna: Zino mulimu okusiiba ennaku 6 oluvannyuma lwa Ramadhan, waliwo ennaku ze bayita enjeru mu kalenda y'Obusiraamu okuva nga 13,14 ne 15.\nSheikh Kasolo ajuliza nti, mu Hadith ya Swahihi Tilimivdhi Nabbi Muhammad (S.A.W) atugamba nti, mwettanire okusiiba ennaku enjeru buli mwezi era eno ye Hadith esinga okuba ey'amaanyi mu maaso ga Allah. Bw'osiiba ennaku enjeru obeera ng'asiibye omwezi omulamba kubanga buli lunaku lulimu ennaku 10.\nMu kusiiba kwa sunna mulimu n'olunaku lwa Mmande kubanga lwe lunaku olw'amazaalibwa ga Nabbi Muhammad (S.A.W) era baswahaba bwe baabuuza Nabbi Muhammed (S.A.W) yabaanukula nti, Mmande lwe lunaku lwe nazaalibwako mu mwezi gwa Rabi'l Awwal, ate ku Lwokuna lusibibwa kubanga lwe lunaku okwanjulirwa emirimu gyaffe ewa Allaha nga bwekityo kirungi okwanjulibwa emirimu gyo ng'asiibye ate era lwe lunaku olusemberera Juma, Allah mwayanukulira emirimu gyaffe egyanjulwa ku Lwokuna.\n3. Okusiiba nga weetemye oba okweyama: Kino okikola n'ekigendererwa kya kusanyusa Allah. Mu sulati Dhaha oba sulat Isan, aya 9 - 9 ekkiriza obweyamu egamba nti, siiba ng'olina ekiruubirirwa oba ky'osaba okuva eri Allah, okugeza, omwana wange bw'anaayitira waggulu ebigezo nja kutuukiriza kino. Ssinga ofuna kye wasiibira ate n'ototuukiriza kye weetema gufuuka musango era bw'ofa ng'abooluganda baakitegeddeko nti weeyama, bakusiibira. Kyokka ate ssinga ofa obanjibwa ennaku mu mwezi gwa Ramadhan, abooluganda lwo bakuliisiza abantu mu ngeri y'okusaddaaka.\nOkusiiba gwe mulimu gwokka Allah gwe yeesigaliza okuwa empeera oba obubonero olw'obuzito obugulimu. Era mu miryango gya Jjana munaana, Allah kwe yajja omulyango gwa Rayaani abasiibi bonna mwe bagenda okuyita okuyingira.\nSheikh Ali Gwamba, Imaam ku muzikiti gwa Mukono Masgid Atiq, agamba nti waliwo ennaku endala ez'okusiibiramu okugeza olwa Arafa balusiiba ng'abamu babeera bagenze Mecca kutuukiriza mpagi ya Busiraamu ate abamu era basobola okusiiba olunaku olwo wadde tebagenze. Waliwo n'ennaku endala ku kalenda y'Obusiraamu era z'oyinza okusiiba nga za Sunna.\nZam Nabakaawu agamba okusiiba kukuziyiza ebikemo by'ensi\n1. Okuyitiriza okusaala naddala sswala zonna ettaano. Zino zongera okukunyweza omutima eri Allah.\n2. Funayo edduwa gye weesibako mu kiseera ky'osiibiramu ng'osaba Allah akuwe ebirungi mu nsi ne mu Ggulu byonna bikugondere.\n3. Yitiriza okusaba ekisonyiwo ku byonna ebitagenda bulungi mu maaso ga Allah ate era ogatteko ne bakadde bo oba gyebali oba baafa.\n4. Asiibye fuba okubeera ng'oli mutukuvu ggwe omukyala eyaakazaala oba ali mu nsonga tokkirizibwa kusiiba.\nYitiriza okusaddaaka naddala ng'ogabira abantu abateesobola obuyambi okutukuza okusiiba kwo.\n5. Omusiibi weewale okuyomba, obutayagaliza, okusonyiwa, okukkiriza Allah kyonna ky'akugeredde kuba tagera bubi.\n6. Yambala mu ngeri eweesa Allah ekitiibwa oba ng'Obusiraamu bwe bulagira okwewala okwesiibulula.\n7. Oteekeddwa okusiiba ng'otegeera bulungi, toli mulwadde, nga toli mu lugendo.\nZam Nabakaawu agamba nti, kirungi okusiiba kubanga mu mutima gwo obeera n'eddiini ekuyamba okulwanyisa ebikemo by'ensi.\nSheikh Abdunul Kasolo\nSheikh Ali Gwamba\nAsiiba sittati abalibwe ng'asiibye omwaka omulamba\nEmmere gy'osaanye okulya mu kisiibo


Bukedde Online - Ettaka ly'e Kiruddu litabudde Mmengo n'Omulangira\nssebuggwawo alonze olukiiko lw'ettaka ne kkooti ya LC III\nMujje mu Bukedde mulange bye mukola - Mini...\nETTAKA Gavumenti ly'ebadde eyagala okugula ezimbeko ekkuhhaanyizo lya kazambi ava mu ddwaaliro ly'e Kiruddu litabudde Mmengo n'Omulangira David Namugala Mawanda nga buli ludda lugamba nti lyalwo.\nGavumenti kati eri mu kattu olw'enkaayana zino nga temanyi muntu mutuufu gw'egenda kusasula oluvannyuma lwa buli ludda okuwaayo ebiwandiiko ebiraga obwannannyini.\nKu Ssande ewedde omumyuka w'omubaka wa pulezidenti e Makindye Ibrahim Kagorora yatuuzizza olukiiko mu kitundu kino n'ategeeza abatuuze nga Gavumenti bw'ekyasobeddwa olw'enkaayana z'ettaka lino.\nMu lukiiko olwatudde mu Valley Zooni ewali ettaka lino okuliraana eddwaaliro lya Kiruddu nga lwakubiriziddwa ssentebe Ssaalongo Henry Ssempereza, Kagorora yagambye nti ssente z'okusima ekinnya baaziyisa ng'ekikyasibye omulimu z'enkaayana eziri ku ttaka lino.\nKagorora yagambye nti embeera eriwo erowoozesa abantu nti Gavumenti tebakolera bye baagala so nga waliwo ensonga ezikyabasibye ezirina okusooka okugonjoolwa. Omulangira Namugala mu lukiiko luno yakiikiriddwa abaami babiri okwabadde omupunta w'ettaka lya Estate ya Daudi Chwa, Emmanuel Gabula eyategeezezza abatuuze nti ensonga z'ettaka lino zirimu obutali bwerufu, Katikkiro bw'asiiba ayogerako.\nGabula yalaze RCC Kagorora n'abatuuze ebiwandiiko bye yagambye nti aba famire ya Chwa ng'omuntu kwe basinziira okuba n'obwannannyini obutuufu ku ttaka lino. Okusinziira ku Gabula, ettaka lino liri ku bbulooka 256, 267 ne 255 nga lyali lya Ssekabaka Daudi Chwa II ng'omuntu ate bwe yafa mutabaniwe Omulangira Mawanda eyamusikira n'afuuka nnannyini lyo.\nBwe yafa Omulangira Namugala eyamusikira n'abeera n'obwannannyini. Haruna Ntambaazi, oweebyokwerinda mu kitundu yasomedde abatuuze ebiwandiiko ebikwata ku ttaka lino bye yagambye nti baabifuna okuva mu nsonda ezeesigibwa nga biraga nti ab'enju ya Ssekabaka Daudi Chwa be balina obwannannyini obutuufu.\nNtambaazi aliko ekyapa kye yalaze abatuuze n'abategeeza nti aba BLB kye baawaayo eri Gavumenti ne KCCA nga baagala basasulwe ssente z'ettaka lino. Yagambye nti ekyapa kino bakirinako ebibuuzo ebiwerako kubanga kyogera ku ttaka lya bwannannyini (mayiro) nga kiri mu mannya ga "The Kabaka of Buganda" kye yagambye nti tekisoboka ku ttaka nga lino.\nMu birala bye beemulugunyizzaako ku kyapa kino, kwe kuba nti kiraga nti kyafulumizibwa nga June 27,1923 mu mannya ga ‘Uganda Land Commission' gye yagambye nti teyaliiwo mu kiseera ekyo kubanga yatandika mu 1966. Mu bimu ku biwandiiko ebyalabiddwaako abaakiikiridde omulangira Namugala bye babadde nabyo, kwabaddeko n'ekyapa ekiri mu langi eya kyenvu nga kiri mu mannya g'omulangira George William Mawanda nga kyafuluma mu 1944. Ssentebe Ssempereza yategeezezza nga bwe yasazeewo okuyita olukiiko luno oluvannyuma lw'okukitegeerako nti waliwo omutuuze we Steven Lwanga naye agamba nti alina obwannannyini ku ttaka lino.\nSsempereza yalaze abatuuze ekiwandiiko kya Buganda Land Board ekiriko omukono gwa Kiwalabye Male abadde akikulira nga yakiwandiika nga February 18,2019, nga kiraga nti ettaka eryogerwa eriri ku bbulooka 255 lya Kabaka so si Mulangira Namugala. Mu bbaluwa eno, Kiwalabye agamba nti Omulangira Namugala okuvaayo n'akaayanira ettaka lino ly'atalinaako bwannannyini kikyamu.\nOmwogezi wa BLB Denis Bugaya yategeezezza ku ssimu nti ensonga eyogerwako ya ttaka lya bwannannyini erya Kabaka noolwekyo bwe wabaawo alikaayanira ateekwa okuba n'ekyapa.\nMu kumaliriza olukiiko olwabadde olwakasammeeme, Kagorora yagambye nti agenda kulonda akakiiko kalondoole ensonga eno n'oluvannyuma kamuwe lipoota gy'agenda okutwalira mukamawe Pulezidenti\n'Emikisa gyaffe abakazi twatondebwa nagyo'


Bukedde Online - Minisita atongozza okukola oluguudo Kafumbe - Mukasa\nBakanaabe ab'obukete bakyamudde Bannakampala\nOmwala gw'e Nakivubo bagusazeemu poloti\nMINISITA wa Kampala, Frank Tumwebaze akambuwadde n’ategeeza nti Gavumenti eteekwa okukyusa etteeka erifuga Kampala kitangire bannabyabufuzi okugenda mu maaso n’okulemesa entegeka zaayo.\nBya HANNINGTON NKALUBO NE JANE NDIBALEKERA\n“Omuntu n’olemesa okutuuza olukiiko luyise embalirira y’ekitongole kati oba oyagala enkulaakulana?. Kati olutalo oluddako lwa kukyusa tteeka.\nTetugenda kukkiriza kibuga kubeera mu mbeera embi nga bwe kyali nga DP yeefuga kubanga bo beemalira ku kutunda butale,” Tumwebaze bwe yagambye.\nYabadde atongoza okukola omudumu ogugenda okutambuza kazambi mu kitundu kya Kisenyi n’oluguudo lwa Kafumbe Mukasa ebimaze ebbanga nga bikaabya abatuuze n’abasuubuzi mu kitundu ekyo eggulo.\nYagambye nti Gavumenti ekooye bannabyabufuzi abatava mu mawulire nga balemesa buli ekikolebwa.\n“Ebintu bino ebikolebwa wano mu Kampala biyamba Buganda n’abantu ababeeramu era enkulaakulana ereetebwa mu Kampala eyamba kitundu kino naye abantu ne bakozesa emikutu gy’amawulire okulemesa n’okuvumirira ebikolebwa Gavumenti lwaki Embeera y’okuvuma n’okutiisatiisa eweddewo kati kye kiseera etteeka likyusibwe, “ Tumwebaze bwe yagambye.\nYategeezezza nti ye yajja kuwagira Jennifer Musisi akole emirimu gya Gavumenti era mwetegefu okwang’anga omuntu yenna amulemesa. Yalagidde omuduumizi wa Poliisi mu Kampala n’emiriraano, Andrew Kaweesi akwate omuntu yenna agezaako okulemesa abakozi ba KCCA nga bakola emirimu gya Gavumenti.\nJennifer Musisi yategeezezza nti ebyokwogera yabivaako kati alaga bikolwa “bannabyabufuzi abaagala okwogera nze nabavaako ntereeza kibuga,” bwe yagambye.\nOluguudo lwa Kafumbe Mukasa ne Kabakanjagala zibadde zinsuza seebaze naye kati zigenda kugwa ate nziremu okuwulira bannabyabufuzi abagamba nti tetukola” Musisi bwe yagambye.\nN’agatako nti kyeyasookerako kwe kugoba kkampuni zonna ezikola gadibe ngalye era kati akolagana ne kkampuni ezirina obusobozi. “ngenda kukola enguudo zonna mu Kampala era Gavumenti egenda kutuwa ssente tuzikole.\nNsaba abantu mutuwaggire tukole ebintu nga nnamwe muwagira kkampuni ezikola,” Musisi bwe yagambye.\nKkampuni ya Dotts Services yeeweereddwa okukola omuddumu gwa kazambi ogwasooka okugiremerera naye kati ereese ba yinginiya abakugu.\nBagiwadde obuwumbi Busatu n’obukadde 200 okukola omuddumu mu bbanga lya myezi ena oluvannyuma kkampuni ya Stirling Engineering nayo ekole oluguudo lya Kafumbe ku buwumbi bwa ssente butaano.\nAbasuubuzi basiimye Gavumenti okubaggyira era ssentebe wa St. Balikuddembe Godfrey Kayongo Nkajja n’ategeeza nti asaba omulimu gukolebwe mu budde ate ku mutindo kubanga agenda kubayamba.\nAbagambibwa okutigomya Jinja bakwatiddwa\nDdagala ki eryongera ku amazzi g'ekyama?\nMukozese abantu abatali batiitiizi\nMao ataalaga Amerika


Bukedde Online - Famire eraajanye olw'okubamma alipoota ku nfa y'omuntu waabwe.\nFamire eraajanye olw'okubamma alipoota ku nfa y'omuntu waabwe.\nPalamenti etadde Rugunda ku nninga annyonnyole...\nSsemaka ow'abakyala ababiri bamuttidde mu...\nAba Famire nga bali mukusoberwa\nAB'OLUGANDA lwa ssemaka gwebatta ne bamusuula mu Nyanja babammye alipoota yeddwaliro gyebasasula emyezi ebbiri emabega.\nWadde nga aboluganda lw'omugenzi Kalooli Kyamaanyi 45 gwebatta ne bamusuula mu mazzi, baasasulira alipoota yomusawo okukebera ekyatta omuntu waabwe naguno gwaka bakyagibanja poliisi naye bakyagibammye kati emyezi ebbiri egiyise.\nKalooli Kyamaanyi omutuuze we Buwunga mu muluka gwe Bongole mu Buwama town council eMpigi yattibwa nga 4/July omwaka guno omulambogwe ne gusangibwa mu Nyanja e Katebo gyeyali agenze okuvuba amagye ga UPF ne gamukwata kyokka nga wayise ekiseera ne bazuula omulambogwe nga gujjudde ebiwundu nga nensingo bagimenye.\nKino kyaletawo okubusaabubusa eri abatuuze n'aboluganda lwe nga bagamba nti yattiddwa abajaasi abalondoola envuba embi ku myalo gye Buwama era poliisi n'etwala omulambo gwe mu ddwaliro e Gombe okukakasa ki ekyamusse oluvanyuma lw'aboluganda okugaana okuziika omuntu waabwe nga balumiriza amagye okumutta.


Bukedde Online - Adwadwalikanye lwa batakisi kulemwa kuteesa na KCCA n’aba bbaasi ku ngeri gye banaasaabaza abantu\nAdwadwalikanye lwa batakisi kulemwa kuteesa na KCCA n’aba bbaasi ku ngeri gye banaasaabaza abantu\nKampala: Ekibuga ekikooye ekyetaaga okusengulira...\nObukodyo 8 obunaakuyamba okubbulula bizinensi...\nABAVUZI batakisi mwekazeekaze muve awo omukazi afuga Kampala we yabamezze ekigwo n’enkoona ne yeesimira mu ttaka akeediimo kammwe n’akamalamu amaanyi!\nKye muba mukola kyekyo kyennyini mukama wammwe Katongole afuga UTODA kye yakoze. Ye bwe yalabye nga Jennifer Musisi wa Kampala amuyitiriddeko takyamusobola kwe kuggyamu ekkanzu gy’abadde afugiramu UTODA n’asiba ettaayi era kati ali mu mugongo gwa Jennifer gy’ateeterera.\nKatongole n’olulimi lwa UTODA olwa “UTODA ke bagikwatako Kampala ajja kwaka omuliro” olwo takyalwogera. Kati ayogera lulimi lwa bamusibattaayi ng’akubiriza banne be yajeemesanga bajeemulukuke, ensimbi za KCCA baziweeyo nga Jennifer akyaseka.\nJennifer baddereeva batakisi yabatemye ekkoligo lye yabameggesezza. Baabadde bakyererejja nga takisi zaabwe bwe “bazipaakinze” bwe zitajja kusaabaza bantu Jennifer n’abasamba awabi n’ayimbula bbaasi za Pioneer n’eggaali y’omukka zitandike okukola ogwazo.\nBwe kuba kulaga buyinza, obwo nabwo Jennifer yabulaze. Ggwe kale wali olabye ku bbaasi ezigenda ku nguudo zisaabaze abantu nga tezinnafuna bipande bya nnamba zaazo nga eza Pioneer bwe zaatandise? Awo nno Jennifer bw’akuboggolera nti “nva mu maaso” muviire mangu kubanga kirabika n’obuyinza akozesa bw’embuga!\nNaye ate ku ludda olulala ebintu bino byandibaamu n’obujega. Teebereza keediimo ki akayinza okugenda mu maaso ng’abakalimu beetemyemu abamu ne badiimulukuka nga n’akeediimo tekannatandika? Baddereeva abamu baadiimulukuka dda ssente za KCCA ne bazisasula. Olwo kati ako kakyali keediimo muki?\nKati baddereeva batakisi basigalidde kukola ekyo mukama waabwe Katongole kye yakoze eky’okwegatta ku Jennifer Musisi nga bwe bayimba akayimba ka Elly Wamala nti “Twalyako bye twalya ebyasigalira byaba musaayi muto alemera ku ssengejjero oyo enkindo zinaamubuna ....!\nAbatakisi temulinda kubuna nkindo. Mutuule wamu ne KCCA n’aba bbaasi za Pioneer mufune engeri gye munaakolamu ogw’okusaabaza abantu nga eby’okukoonagana n’okusika omugwa mubivuddeko.\nBo abantu tebabeeyinuza kubanga tebajja kubayamba mu bwediimo bwammwe. Baakoowa dda olw’ebisale bya takisi zammwe ebya bbulukanike bye mubadde mubaggyako era bye mubadde mutuntumula buli we mwagalidde. Era eyo y’ensonga lwaki bbaasi baazanirizza n’emikono ebiri kubanga basuubira nti ze zinaleetawo enjawulo.\nLeka Ddwaddwaddwa Mumansa akikinale akubuuze; Obanga amaanyi tolina lwaki weesiba ku bintu? Lwaki todiimulukuka ofune w’onookolera mu Kampala wa Jennifer?\nBwe nfumbisa akaveera nga nkasaanikizza ku ngulu awatali kukoona ku mmere yennyini nakyo kirina obulabe?\nAkaveera kayamba okukuuma ebbugumu ekireetera emmere okuggya amangu era y’ensonga lwaki abantu bangi


“Omwana wange abadde agenda kutikkirwa dipulooma ye esooka mu byobulimi n’obulunzi mu March w’omwaka guno. Emisomo yagimalirizza bulungi era yakomawo awaka okuva ku kolegi e Bukalasa nga December 19, 2015 mpozzi olumbe lumuyita.\nOMWANA wange andekedde mpapula za kumaliriza misomo gye, kwe ntunula buli kiseera amaziga ne gannyunguka. Buli lwe nzijukira ebigambo bye yasemba okuhhamba ng’agenda ku bbiici gye yafiira nga December 26, 2015 nga nkaaba.\nMutabani wange Ali Ssendege 18, y’omu ku bantu abaafiiridde ku bbiici e Ntebe mu ggandaalo lya Ssekukkulu eyaakaggwa era bwe yatuuka e Ntebe yankubira okuntegeeza nga bw’atuuse obulungi.\nKye saamanya nti bye byali ebigambo bye ebisembayo gyendi,” bwatyo Brenda Grace Najjemba ow’e Nateete bw’atandika okunyumya ku mutabani we Ssendege kati omugenzi.\nTwalya bulungi Ssekukkulu nga tunyumya wabula tuba twogera ku bizibu bye tulina awaka n’ahhamba nti, ‘ Maama kijja kuggwa kasita mmalirizza okusoma, kati hhenda kutandika kukola nga bwe nsoma era njagala obeere mu ssanyu kuba kati owewuse’.\nKu lunaku olwo tulina enkola bwe tumala okulya nga tukuhhaana ffenna nga famire nga tunyumirwa wamu nga tuli waka, tewali atambula.\nnkeera ku lwa December 26 mutabani yang'amba asaba kugendako ne banne ku bbiici e Ntebe, namubuuza ssente ze yeetaaga n’ahhamba 15,000/- ne nzimuwa wamu ne mukulu we Shafik Sennyonga. Beegattibwako bannaabwe ne bagenda ku Aero beach.\nBwe yali ansiibula ng’ava awaka era yaddamu n’ahhamba nti maama kijja kuggwa. Eno yalinga hhombo ye ng’agikozesa nnyo okutegeeza nti embeera ejja kutereera. Nabalagira kimu nti ssaawa 4:00 ez’ekiro njagala babe nga bakomyewo.\nBaatuuka bulungi kuba yankubira essimu ng’antegeeza nti batambudde bulungi ne nziramu ne mmutegeeza nti tebasussa essaawa ze nabalagidde nga tebannadda. Twayogera ku ssimu nga simanyi nti bye bigambo bye, bye nsembye okuwulira ng’alinga ansiibula.\nZaawera ssaawa ze nabagambye nga tebannadda mukulu we kye yava ankubira n’antegeeza nti Ssendege tebamulaba. Namugamba tebageza ne balekayo munnaabwe bamunoonye bakomewo bonna. Saasooka kweraliikirira nga mmanyi nti tewali buzibu bwa maanyi.\nKu ssaawa 9:00 ez’ekiro baakomawo nga bakutte engoye za munnaabwe n’essimu ye awo we natandikira okweraliikirira nga simanyi kituuse ku mwana wange. Bannyumiza ebibadde ku bbiici ne ndowooza nti osanga bandiba nga baamuyodde ne bamuteeka ku poliisi z’eyo.\nTwebaka enkeera ne hhamba banne bagende ku poliisi z’e Ntebe babuulirize munnaabwe gye baamusibidde.\nMaama wa Ssendege, Najjemba ng’alaga empapula za mutabani we. Abadde alindiridde kutikkirwa e Bukalasa.\nEyali n’omugenzi annyonnyola\nShafik Ssennyonga mukulu w’omugenzi agamba: Bwe twali ku bbiici waaliwo akacankalano akaatuukawo ku ssaawa 1:00 ey’akawungeezi nga waliwo abayaaye abaali bakola effujjo.\nWakati mu ffujjo wajja abasajja abaali mu yunifoomu z’amagye ne batandika okukuba abantu emiggo. Baakuba abantu emiggo nga tebabuuza wabula nga bwe bakusanga bakuba bukubi ate ne bakuba ne ttiiyagaasi buli wamu ne mu mazzi.\nBaalangirira ku kizindaalo nti, ‘Abali mu mazzi obusajja bujja, abasinga ne batandika okuwuga nga beeyongerayo nga n’abasajja bano abakuba emiggo bwe babalumba awo we twanoonyeza Ssendege nga tetumulaba.\nTwamulinda we twategeregana okusisinkana okudda awaka essaawa ne ziwera 2:00 ez’ekiro nga tetumulabako. Twayongera okulinda nga talabikako ne tunoonya nga tetumulaba kwe kukubira maama n’atugamba tetulekayo munnaffe. Twanoonya okutuuka ku ssaawa 9:00 ogw’ekiro, bwe yatubulira ddala kwe kukwata engoye ze n’essimu okuva we twali tweyambulidde ne tudda awaka.\nEnkeera ku Ssande twasookera ku poliisi y’e Kajjansi nga tetumulabayo ne tweyongerayo e Ntebe gye twabuuza abaserikale ne batugamba nti tumunoonyeze mu kye baayita “saddaaka” ng’asonga ku mirambo egyali giva okunnyululwa mu mazzi.\nYatubula ne tukubira maama eyategeeza taata eyanneegattako ne tugenda e Mulago mu ggwanika gye twasanga omulambo gwa muto wange. Waaliyo emirambo miyitirivu nga firiigi emu erimu emirambo ng’ena oba esatu.”\nTumusanga mu ggwanika\nNajjemba agamba; “Omulambo twaguggya mu ggwanika naye bwe twali tumunaaza yalina ekiwundu ky’essasi ku mukono gwa ddyo, ng’ensingo mmenyefu ng’alina n’enkwagulo mu maaso ng’ava n’omusaayi mu nnyindo ekyandeetera endowooza nti omwana wange teyeefiira yattibwa buttibwa.\nSsendege twamutwala ne tumuziika ku biggya bya bajjajjaabe ku kyalo Buvuma ku luguudo lw’e Bombo ku Mmande nga December 27, 2015.


Masaka: Abebijambiya Beriisa Nkuuli – Uganda Today\nChris KatoAugust 30, 2021\nAbatemu abatta abantu mu bitundu by’eMasaka battadde abantu n’abebyokwerinda kubunkenke. 26 Bebakattibwa bukya kitta bantu kino kitandika omweezi gumu emabega.\nKino kiddiridde obutemu obuzze nga bukolebwa ku bantu naddala abantu abakadde abatemu bano bebasanga mu Mayumba gaabwe ammattumbi budde.\nEbigambo abatemu byebawandiika kubisenge by’enyumba gyebanalumba ate era nebamala nebakituukiriza ne badda nebatemula abantu.\nAbantu abawerera ddala 26 entamu ezifumba eyaabwe zavunikiddwa dda. Ekikyewuunyisa abantu babulijjo n’abebyokwerinda kiri kimu nti, abatemu bano, batta bussi bantu nebaleka nga tebalina kintu nakimu kyebakuliise nakyo!.\nNaye olwokuba nti abatemu bano batta abantu babiribabiri kumpi buli kiro, ate nga bamaze nakubalabula, nga basuula ebibabaluwa “bikiro kitwaala omunaku”, n’okuwandiika ku bisenge byamayumba, kino kiroowoozesa abantu nti oba oli awo abakuuma ddembe tebalemereddwa bulemererwa kukuuma bantu n’ebyaabwe naye balabika babamanyi obuvo, obuufu n’obuddo bwabatemu.\nKati eno Sabbiti tukutte yamukaaga nga abantu battibwa buli kiro naye nga police n’abakuuma ddembe abalala tebanalaga buvunaanyizibwa bumatiza bantu nti balina eky’amaanyi kyebakolawo okumalawo ekitta bantu kino ekyekyeyononero!\nEbigambo ebirabula ebyekika nga kino ebikunnaggukira abatuuze nti nebwebanaloopa tewali kijja kubagaana kudda kubatta bireetawo ebibuuzo biingi nnyo eri oludda lw’abebyokwerinda mu Ggwanga\nWano omuntu weyebuliza nti emirundi miingi kyeyolese lwaatu nti police bweeba nga ayagala okkola omulimu gwona okugeza okukugira ab’oludda oluvuganya okukola olukungaana lwona, basengeka abawanvu n’abampi okugenda okkola omulimu guno era naabo abasindikiddwa nebakikola n’okuyitawo nebayitawo webandikomye!\nOluvanyuma lw’omwezi omulamba, olwaleero nga 30/08/2021, Minista omubeezi owa ensonga z’omunda, Generali David Muhoozi, akulira ebyentambuza y’ebyemirimu mu police n’akulira ebyokunonyereza mu police lwebakwatiddwa akafansonyi nebesogga Masaka okulaba nga bakola ku kitta bantu kino.! Olwaleero abantu abateberezebwa okuba abatemu 68 bakwatiddwa era kubo 15 nebaggalirwa oluvanyuma lwokusunsulwaamu.\nOkulabula kwabatemu okujjudde ejjoogo!\nOmubaka Matthias Mpuuga Nsamba owa Masaka Munincipality ayogedde lunnye kumpi buli lunaku nti police tekoze kimala, abantu bakubira police essimu nga balumbiddwa naye police neewa ensonga omuli obutaba na motoka, mafuta, n’ebintu ebirala ebiringa ebyo. Nsamba annyonyola nti abatemu bano baleetebwa na motoka ezijja zibasuula bubifo webagenda okkola obutemu buno.\nYe pulezidenti wa Peoples Progress Party Saddam Ggayira agamba nti obutemu buno butegeke obugenderera okuwayiriza ebintundu ebiba biraze nti tebyawagira pulezidenti n’ekibiina ekye mu bululu byonna obugeenze butegekebwa. Gggayira aggumiza nti kino kyaliwo mu bukiika kkono, era kyaaliwo e Kasese kati kizze Masaka. Ggayira akkatiriza nti Masaka mu Buganda wonna yeyasinga obutalonda pulezidenti n’abantu b’ekibiina kye. Ggayira yaggaseeko nti tekijja kwewuunyisa nti abakuuma ddembe bajja kuvaayo bakwaate abantu nga babalanga okuba emabega w’obutemu buno naye ate nga abatemu benyini basigadde bayinayina.!\nBuli Nyumba eteekeebwaako okulabula okwenjawulo. Kitalo\nKinajjukirwa nti Pulezidenti Tibuhaburwa Museveni, bweyali nga tannajja mu buyinza mu gy’ekinaana, ne bweyali nga yakawamba obuyinza yagamba nti tayinza kuba pulezidenti munnayuganda nattibwa abamusse nebatakwatibwa! naye ate kati enzita yabantu eno ezze ekolebwa buli luvanyuma lw’akalulu nga ye pulezidenti!.\nBano Bajjooga.! E Kabwaami bagala abantu 20! Ab’ebyokwerinda bwebaba bino tebannabimanya, bibino tubibalaze.


Bukedde Online - Abakugu balaze engeri okulumba olubiri mu 1966 gyekukosezzaamu Buganda n'Abaganda\nAbataka bagenze mu Masiro Kabaka n’abagobayo...\nEmpuku Idi Amin gye yazimba mu Lubiri e Mmengo mwe battiranga abantu.\nOBOTE okulumba Olubiri lw’e Mmengo nga May 24, 1966 kye kimu ku bintu ebyakosa Obuganda n’okutuusa kati.\nNga wayise emyaka 50 bukya kikangabwa kino kigwawo, Bukedde leero atandise okukutuusaako emboozi eziraga engeri Buganda gye yakosebwamu mu mbeera z’abantu, ebyenfuna, ebyobuwangwa n’ebyobufuzi ne tulaga n’engeri abantu ba Buganda gye beegasse okuzimba Buganda empya. Wiiki eno tulaze engeri embeera z’abantu mu Buganda gye zaakyukamu era LAWRENCE KITATTA atandise na nkuza ya baana.\nEKITIKKIRO kya Buganda ye Kabaka, y’akuuma empisa, obulombolombo n’obuwangwa bw’Abaganda. Y’ensonga lwaki mu 1966 nga Obote amaze okulumba Olubiri, Ssekabaka Sir Edward Muteesa II n’awaηηangusibwa e Bungereza, obulamu n’embeera z’Abaganda zaakyuka nnyo.\nKu bantu abangi abaafi ira mu Lubiri n’abaana baalimu; abalala abaalimu obulamu bwabwe bwakyuka nnyo, olwo ne kikosa enkuza y’abaana wonna mu Buganda. Rev. Can. Augustine Musiwuufu Magala, Ssaabadinkoni w’e Kazo agamba nti okulumba Olubiri kyakosa nnyo obuwangwa bw’Abaganda era bingi ebyali bikolebwa ebyatandika okulabibwa ng’ebitakyalina makulu mu Buganda.\n“Buganda yali eyaniriza buli muntu ajjamu, ng’omugenyi bw’akyala awaka omwaniriza bulungi naye Obote kye yalaga Abaganda twatandika okwekengera abantu. Ate abazadde baayogeranga n’abaana bawulira nti kale omuntu gwe twayaniriza obulungi kati y’atukaabya amaziga! Kabaka y’entabiro era ke kasolya ka buli kimu.\nBwe yava mu nsi ye Abaganda ne baggwaamu amaanyi n’engeri gye baalambikangamu abaana baabwe n’enafuwa. Buli omu yadda mu kwekubagiza. Kuba buli omu yali omwana amukuza amugamba Omuganda by’alina okukola ne by’atalina kukola kyokka bino byonna olwaggwawo ne baggwaamu amaanyi,” Can. Musiwuufu bw’agamba.\nSamuel Kigumba Lubowa 78, ow’e Mpumu mu Kyaggwe agamba nti okukuza omwana Omuganda omulimu ogusooka gwakolebwanga bazadde. Abalenzi nga basinga kubeera ne bakitaabwe ate abawala na bannyaabwe. “Oluvannyuma lw’okulumba Olubiri, ebintu bingi mu nkuza y’omwana Omuganda byaggwaawo.\nLuli ng’abaana tubatwalako mu bakitaabwe oba bassenga ne babakuza mu ngeri endala eteri ya maka we bazaalibwa. Kati bino byaggwaawo, ate kyatandika na kulumba Lubiri kubanga kyaleetawo akasattiro mu Buganda, abaana abamu ne batakula na bazadde baabwe, abalala ne baggwaamu omwoyo ogulumirwa ekika n’oluganda,” bw’agamba. Lubowa agamba nti mu maka agedda mw’asobolanga okubaamu abaana nga 30, naye ng’abamu bava mu baaluganda, ab’emikwano n’abalala.\nKati okusindika omwana ew’omuntu omala kusiba mutima! “Omusajja ng’ayinza okuwasa omukazi n’amuwa abaana abatali babe n’abakuza n’otomanya nti si babe, naye kati buli muntu yafuna ogutimatima, byonna byatandika mu 1966,” bw’agamba.\nOmutaka w’e Kyaggwe Kavuma Kaggwa agamba nti wadde okusiiga abaana mu Lubiri teryali kkatala, naye Obote bwe yalumba Olubiri n’alukuba, omutendera guno ogwasomesanga abaana ebyobuwangwa, enkola y’emirimu, obukulembeze n’okumanya abakulembeze gwaggwaawo.\n“Mu bukulembeze, abazadde beekenneenyanga nnyo abaana naddala anaabeera omusika.Gw’aba alonze nga tamuva ku lusegere. Mu nkola eno omwana yayiganga ebintu bingi, naye Olubiri bwe lwalumbibwa, ensi n’etabanguka nga kizibu okutambula n’abaana sikulwa mufa mwenna,” bw’agamba.\nTwekobe mu Lubiri lw’e Mmengo eyakolebwa mu 1999.\nOlaba n’okulonda omwana wa muganda wo okukusikira ennaku zino kizibu olw’obukumpanya obucaase! Geraldine Nalumansi Kalyango ow’e Bweyogerere agamba nti omwana eyakuliranga mu maka Amaganda nga tayita ku bantu nga tababuuzizza nga bwe guli mu kiseera kino. “Edda ng’ekyalo kye kikuza omwana, nga n’omuyise ssinga amulaba ng’akola ebitali ku mulabwa amugunjula.\nKati bw’okikola bakutwala ku poliisi, naye nga bino byatandika na kulumba Lubiri,” bw’agamba. Agamba: Obote yatukola bubi! Luli omwana tayingira mu mboozi z’abakulu. Ng’omwana ne bw’asajjakula nga tanneezimba nga tayogerera mu bantu bakulu. Abaana ab’obuwala tebasobola kufumba, tebayonsa baana.\nEbintu byakyuka lwa bantu abangi abaayiika mu Buganda, ne bajoonyesa Abaganda ne batuuka n’okuswalira empisa zaabwe.” Lubowa Kigumba agamba nti luli ng’abazadde bakuza abaana abalenzi kubeera bakulembeze, kati abazadde bangi tebafaayo oba babakuzizza batya! “Luli nga tukuza abaana basobole okukwatagana n’okunyweza ekika, kati omwana alowooza ekika be bantu ababeera mu maka gaabwe,” bw’agamba.\nOMWANA OMUWALA Victoria Kisalale, akulira Gayaza High School agamba nti mu bulamu bw’omwana omuwala, maama wa nsonga. Nze nzaalibwa Sseguku era we nakulira ng’amaka naddala maama nga ly’essomero erisooka mu bulamu bw’omwana. “Bingi bye nkozesa kati nnabiggya mu maka gye nnakulira.\nNaye embeera ekyuse nnyo, abantu babeera ku mizigo, abazadde bakola nnyo ne beerabira okukuza abaana baawebw’agamba. Minisita avunaanyizibwa ku nsonga z’abavubuka e Mmengo, Henry Ssekabembe Kiberu agamba nti Obote okulumba Olubiri mu 1966 lyali kkonde ddene, abantu abagundiivu bangi battibwa ne kireka abaana bangi abakula ebiseera ebyo nga tebalina bazadde abandibakuzizza mu ngeri ennungi. “Amaka ge gandibadde gavaamu abantu abalungi, abeegasse naye oluvannyuma lw’okulumba Olubiri, amaka mangi gaayuuzibwayuuzibwa buli muntu n’abeera ku lulwe.\nEnnaku zino kifuuse kizibu okuzza engulu amaka kuba abakyala bangi beeyombekedde, kati omwana akula talina kya njawulo ky’afuna. Ffe we tukulidde ng’amaka ye gavumenti esooka, nga taata alina obuvunaanyizibwa bwe ne maama alina obubwe. Ekirina okukolebwa kwe kuddamu okufuna abatuuze abalungi, abakuziddwa ku musingi omunywevu.\nTulina kuddayo mu maka kuba ky’ekisumuluzo kya buli kimu okusobola okuddamu okufuna abatuuze ab’obuvunaanyizibwa. Abazadde batuuleko n’abaana baabwe babalage ekirina okukolebwa kuba bakimanyi naye amaka gye ganaakoma okwekutulakutula, abakyala ne badda mu mizigo bokka n’abaana baabwe ekizibu kikyali kya maanyi gye tuli,” bw’agamba.